text:
Hjá monnunum gjørdist kappingin hørð um 1. og 2. plássi har 48 ára gamli veteranurin, Regin Zachariassen úr Bragdinum, veruliga gav Guttorm Sørensen úr Treystinum kapping um 1. plássið. Endaliga støðan gjørdist at Guttorm varð nr. 1 við tíðini 16.44, Regin nr. 2 við tíðini 16.50 og Andreas Hansen, eisini úr Bragdinum, nr. 3 við tíðini 17.01. Guttorm lá tryggur sum nr. 1 frá byrjan og sum fráleið gjørdist styttri og styttri millum Guttorm og Regin og á málstrikuni gjørdist bert 6 sek. millum hesar báðar.
Úrslitini frá Ólavsøkurenningini 2008 eru at finna her (pdf).
Og hópin av myndum frá Paula Djurholm eru í savninum.


c: text/html

text:
Leygardagin 24. juli kl. 11.00 skipar Treysti fyri árligu Føroya Bjór renningini, sum í ár vegna Covid-19 støðuna einans er fyri vaksin. Hetta er 24. ferð, at Treysti skipar fyri hesi renning í miðbýnum á Norðoyastevnu. Tað var í 1997, at fyrstu ferð runnið bleiv inni í býnum á Norðoyastevnu, og at renningin varð skipað, sum ein býarrenning.
Øll árini síðani renningin byrjaði í 1997 hevur luttøkan verið sera góð, og tað vóna vit, at hon verður aftur hesaferð. Fyrstu árini vóru tað flest børn í luttóku, men seinnu árini hava nógv vaksin luttikið eisini.
2004 2006
Í ár verður renningin so leygardagin 5. juni kl. 11.00. Tey vaksnu renna trý umfar og tilsamans 5 km á teini.
2009 2009
Hjá øllum er startur við Maverick og mál á vegnum uttanfyri Norðoya Sparikassa.
2009 2010
Skráin
Skráin fyri rennikappingina leygardagin 5. juni á Norðoyastevnu sær soleiðis út:
kl. 11.00 Menn/Kvinnur (f. 1976-2007) – 5 km
kl. 11.00 Menn/Kvinnur Veteranar (f.1966-1975) – 5 km
kl. 11.00 Menn/Kvinnur Superveteranar (f.1965 ella fyrr) – 5 km
kl. 12.00 Heiðursmerkjahandan uttanfyri/innanfyri Norðoya Sparikassa
Heiðursmerki verða latin til nr. 1, 2 og 3 í øllum bólkum, og steyp verður latið skjótastu kvinnuni og manninum á 5 km teininum.
2011 2011
Tilmelding fer fram á heimasíðuni hjá FÍF. Freistin fyri onlinetilmelding er fríggjakvøldið 23. juli kl. 22.00. Luttøkugjaldið er kr. 60 fyri vaksin. Leinkja til tilmeldingina er HER.
Tey sum tilmelda seg online, skulu avheinta startnummur í deildini hjá Norðoya Sparikassa í góðari tíð áðrenn start.
2011 2011
Eisini ber til at eftirtilmelda seg í deildini hjá Norðoya Sparikassa, í seinasta lagi ½ tíma áðrenn renningarnar byrja. Allir luttakarar verða bidnir um at møta í góðari tíð áðrenn renningin byrjar.
Øll eru vælkomin at verða við, og vónar Treysti, at undirtøkan verður minst líka góð, sum hon hevur verið øll árini frammanundan.
2012 2012 2012 2012
Í myndasavninum finnist ein røð av góðum renniminnum og -myndum frá teimum 23 undanfarnu Føroya Bjór Renningunum 🙂

robotstxt: allowed

filter: keep


text:
Hin myrki 11. september - hjartanemandi minningarhald
2021-09-16 07:04
Í hesum døgum eru 20 ár liðin síðani óhugnaliga terrorálopið á Tvíburðatornini í World Trade Center (Heimsins handilsdepil). Dagurin var 11. SEPTEMBER 2001. Amerikanarar hava valt at markera dagin við minningarløtum á støðunum har álopini vóru framd; og nógv var gjørt burturúr.
Forsetin Joe Biden og varaforsetin Kamala Harris, og George Bush, sum var forseti tá, vóru við á øllum trimum støðum, har tey bóru hvør sína heilsan fram. Um Billy Graham hevði livað í dag og verið rímiliga væl fyri, so hevði hann óivað verið boðin við, tí tað var hann, sum hevði almennu hirðaprædikuna til amerikanska fólkið fyri 20 árum síðani.
EINLEIKI
George Bush nevndi í síni røðu, at tað var ein sterkur einleiki, sum fevndi alt tað amerikanska fólki, sum úrslit av terrorálopunum: “Vit umfevndu tann fremmanda sum ein kæran vin!” segði George Bush. George Pataki, sum var Guvernørur í New York í 2001, kom eisini inn á tann sterka einleikan, ið bant tjóðina saman í eina eind fyri 20 árum síðani, men í samrøðuni við BBC-journalistin viðgekk hann, at “hesin einleikin er ikki ein veruleiki í dag, tá amerikanska tjóðin í dag er vorðin offur fyri eini álvarsamari polarisering millum fólkið!”
LIVE
Í sjónvarpinum og á netinum hava vit kunna fylgt við Live, meðan hátíðarhaldini hava verið. Tað var hjartanemandi bæði at síggja og hoyra nøvnini hjá teimum deyðu verða lisin upp av teimum avvarðandi.
Talið á teimum, sum lótu lív undir atsóknini, er 2.977. Vit sóu og hoyrdu kvinnur og menn, sum mistu sín maka. Synir og døtur, sum mistu annað av foreldrunum ella bæði, tannáringar, sum ikki vóru føddir fyri 20 árum síðani, sum mistu ein abba ella ommu, ella eitt av sínum eldru systkjum, sum tey aldri komu at kenna.
Tað var ikki meir enn hesi megnaðu at lesa navni hjá sínum kæru. At lesa henda langa navnalista tók drúgva tíð, men tað varð hildið út til seinasta navnið varð lisið upp. Nøvnini vóru skipaði alfabetiskt, sum gjørdi, at man visti, tá tað nærkaðist endanum.
HVAR VÓRU VIT TÁ?
Tað eru nakrir tilburðir í lívinum, sum seta seg so fast, at vit alt lívið minnast hvar vit vóru stødd, tá vit fingu boðini. Nógv av okkum vita hvar vit vóru stødd, tá vit hoyrdu um morðið av John F. Kennedy í november í 1963, ella tá vit hoyrdu um flogvanlukkuna í Mykinesi í september í 1970. Soleiðis bleiv tað eisini við sorgarleikinum 11. september 2001 – vit minnast hvar vit vóru tá, og vit minnast hvussu tað ávirkaði okkum!
Eg havi hugt í mína persónligu dagbók, hvat eg noteraði fyri 20 árum síðani. Havi hugsað at endurgeva nakað av mínum dagbóksnotatum her. Um hetta mundi avloysti eg í ambulansutænastuni á Landssjúkrahúsinuum. Hav í huga, at í eini dagbók er tað meiri talumálið enn skriftmál, sum verður brúkt, og ofta er tað beint út av posanum:
Glyvrar, týskvøldið 11. sept. 2001
Fór út til portørarnar kl.13:30 at tosa við Jákup (Jákup Nolsøe). Kl.14:10 setti eg meg við internetið, meðan eg bíðaði eftir Jákupi. Lesi á síðuni hjá Føroya Tele, at bæði tornini hjá World Trade Center eru árend av tveimum ferðafólkaflogførum við 18 minuttum ímillum. Ljóðaði so ótrúligt! Klikti meg inn á CNN, men kom ikki ígjøgnum; síðani inn á BBC, tá gekk betur. Har fekk eg tíðindini váttaði. Tá róptieg inn í sjónvarpsstovuna og bað teir koyra sjónvarpið frá.
Meðan vit sita og hyggja, frættist, at beint nú er eitt flogfar stúrtað niður í Pentagon, og at fólkið í Hvítu Húsunum eru evakueraði, og at forsetin er fluttur á eitt trygt stað. Síðani frættist, at eitt fjórða flogfar er dottið niður í Pensylvania, sum møguliga eisini hevði eitt terrormál.
Hetta kendist óhugnaligt, og man sæt bert og bíðaði eftir hvat tað næsta fór at verða. Tað ljóðaði eisini, at í alt 8 flogfør í Amerikanska luftrúminum vóru kapraði í morgun; so man bíðaði bert eftir hvat fór at henda við teimum fýra.
Onkur kom til mín í dag og spurdi, um hetta mundi hava við endatíðina at gera. Hetta gav mær eitt høvi at vitna. Harrin ynskir at fáa tjóðina í tal. Amerika er í kríggstilstandi. Fór heim kl.16:00. Eri vorðin sjúkur í kvøld. Influensu við nógvaripínu í høvdinum.
Glyvrar, mikukvøldið 12. sept. 2001
Havi hildið songina allan dag. Amerika hevur avgjørt at fara í kríggj ímóti terrorismu og at fanga teir, sum stóðu aftanfyri hendingarnar í gjár.
Glyvrar, hóskvøldið 13. sept. 2001
Havi tað betri í dag. Arbeitt á kontórinum í dag. Pressan er á gosið um tað, sum hendi í USA. SVF hevur havt eykasendingar hesar dagarnar við beinleiðis sendingum frá vanlukkustøðunum; samsendingar við DR.
Tórshavn, fríggjakvøldið 14. sept. 2001
Í dag er minnisgudstænasta í Dómkirkjuni í Washington. Bush helt røðu. Billy Graham prædikaði, og hann var sær sjálvum líkur, tá hann minti natiónina á, at “hetta, sum hent er er eisini ein áminning til natiónina at venda við frá synd og søkja Gud við angur og umvending.”
Havi bitið merki í hvussu nógv fólk í hesum døgum hava leitað inn í kirkjur bæði í USA og Europa, og eisini her hjá okkum at søkja Gud í tí stilla. Mátti Gud fingið mong í tal. Tá Gud loyvir slíkum at henda, so er tað tí, at Gud roknar í sálum.
Almennur syrgidagur í Føroyum í dag. Nógvar kirkjur opnar m.a. Glyvra kirkja. Kl.12:00 var lýst til eina stilla løtu um alt landi í 2 minuttir. Eg, Elsa og Hervør høvdu eina stilla løtu í stovuni.
Hetta, sum hendi fyri 20 árum síðani, er ein áminning um tað ónda, sum býr í menniskjanum saman við tí góða í menniskjanum. Tað ónda vinnur mangan á tí góða, og tá kunnu fylgjurnar verða lagnuoyðandi, sum veruleikin var fyri 20 árum síðani. Evangeliið kann vinna á tí ónda. Lat okkum tí kunngera evangeliið saman við bønini um varðveitslu: “Harri, leið okkum ikki í freistingar, men frels okkum frá illum, tí at Títt er Ríki og valdið, og Tín er heiðurin í allar ævir. Amen.”
Kristiliga Tíðindatænastan
v/ poul jóhan djurhuus, Glyvrar


text:
Kvæði
og kvøðing í Norðurlandahúsinum
Leygardagin hin 21. oktober 2017 skipa Sláið Ring og
Norðurlandahúsið fyri almennum tiltaki um føroyskan dans.
Dansináttin í Norðurlandahúsinum, sum Norðurlandahúsið
og Sláið Ring hava skipað fyri í mong ár, er nú flutt frá sumrinum og út á
heystið, í ár til 21. oktobur.
Ætlanin er, at vit til hvørt tiltak hava eitt ávíst
evni, sum verður lýst í fyrilestri og á gólvi.
Í ár er evnið Runsivalsstríðið. Hanus Kamban heldur
fyrilestur, Óli á Geilini skipar Runsivalsstríðið og Símun Erik Johannesen
skipar Amunds rímu.
Møguliga eru fleiri, ið ikki kenna so væl omanfyrinevndu kvæði, og tí hava vit
eisini í skránni nøkur kvøði og vísur, sum vit rokna við at meginparturin av
luttakarunum hevur kunnleika til.
Tá vit hava verið ígjøgnum føstu skránna, verður frítt
at skipa og kvøða.
Sjálvt tiltakið er ókeypis, men nátturðin, sjálvtøkuborð,
kann keypast fyri kr. 129,-, hartil kann okkurt drekkandi eisini keypast.
Skráin fyri tiltakið: Kvæði og kvøðing 21. oktober 2017 er:
Kl.
16:00 Fyrilestur um
Runsivalsstríðið Hanus
Kamban
Kl. 17:00 Runsivalsstríðið Óli á
Geilini
Lorvíks Páll Kathria
Hansen
Kl. 18:30 Nátturði.
Kl. 19:30 Vit fara upp á gólv.
Bøhmerlands Dronningen
Karstin í Húsinum
Amunds ríma Símun
Erik Johannesen
Kong Sverke Herluf
G. Joensen
Frítt at skipa,
til uml. kl. 22.
Uppskriftin, sum Óli á Geilini brúkar til
Runsivalsstríðið er úr hefti 4, ið Klaksvíkar Dansifelag gav út í 1975. Hon er
ógvuliga lík uppskriftini í Kvæðabók 1, sum er at finna á heimasíðuni hjá
Eysturoyar dansifelag: eystdans.dk.
Símun
Erik Johannesen brúkar eina uppskrift, sum tey hava brúkt í Stórhúsi í Dali. Her
avskrivað av bandupptøku, sum abbi Símun Erik, Jens Ludvík Johannesen hevur
kvøðið. Hendan uppskriftin er at finna inni á heimasíðuni hjá Fótatraðk:
fotatradk.com.


text:
Altjóða downsyndrom dagur
Fríggjadagin vóru vit í 1a útiskúla í Æðuvík og Rituvík. Vit vitjaðu minnisvarðarnar, yvir fyrstu niðusetufólkini, í báðum bygdunum. Eisini vóru vit og hugdu, hvar húsini hjá børnunum í 1a vóru, sum búgva í Æðuvík og Rituvík. Vit ótu okkara matpakkar út, og seinasta 1/2 vóru vit í fríðtíðarskúlanum at fáa varma í okkum aftur.
Týsdagin 7 Novembur høvdu vit vitjan av løgreglumanninum Sigmund. Hann greiddu frá hvussu umráðandi tad er at súkkla við súkkluhjálmi. Eisini vóru vit ein gongutúr við honum, har hann lærdi okkum at ganga yvirum ein veg. Til seinast fingu øll børnini hvør sín súkkluhjálm frá ferðslutrygd.


text:
Møguleiki er fyri, at Føroya Akvarium verður veruleiki. Sjálvt fiskimálaráðharrin, Høgni Hoydal, sigur soleiðis í bókini hjá Jan Cortzen ”Vi der er færinger” (2016), at tað er løgið, at eitt slíkt akvarium ikki er bygt fyri langari tíð síðani. Eisini sigur hann, at tað av og á hevur verið kjakast um hetta evnið í løgtinginum – men tað er ikki vorðið til meira enn tað.
Tað er hugaligt, at umboð fyri tjóðveldi og fólkaflokkin í Klaksvíkar býráð stuðla uppskotinum um at byggja Føroya Akvarium í Klaksvík.
Eitt er vist, um Klaksvíkar býráð ikki tekur undir við verkætlanini at byggja Føroya Akvarium í Klaksvík, so eru sannlíkindi stór fyri, at eitt akvarium verður bygt onkustaðni í Føroyum. Eg vil tó leggja dent á, at ætlanin við hesari grein er ikki at seta verkætlanina, Føroya Akvarium í Klaksvík, upp ímóti øðrum verkætlanum, um sama evni, aðrastaðni í Føroyum.
Hetta akvarium kann gerast millum størstu ferðamálini í Føroyum. Eg loyvi mær at siga, at ongin onnur vinnugrein myndar samleikan hjá føringum so væl, sum sjógvurin/sjóvinnan og tað lívsgrundarlagið, sum sjógvurin gevur okkum. Tað er fiskurin, sum rindar okkara sjúkrahúsverk, skúlaverk – ja næstan alt í Føroyum.
Føroya Akvarium kann eisini verða eitt lærandi akvarium. Hvat kann verða meira natúrligt, enn at børn, skúlaungdómar og onnur leita sær til fiskivinnuhøvuðsstaðin í Føroyum (Klaksvík) fyri nema sær vitan um fiskivinnuna – okkara høvuðslívsgrundarlag?
Gjøgnum tíðirnar hava føringar nýtt ymiskan fiskireiðskap til at breyðføða seg við. Dømir um hendan fiskireiðskap er snøri, lína, snella, trol og nót. Á Føroya Akvarium kann hesin reiðskapur verða vístur fram umframt smærri útgávur av bátum og skipum, sum føringar hava brúkt til at fiska við, gjøgnum tíðina.
Smáir hyljar kunnu gerast til at vísa fram, hvussu fiskireiðskapur virkar í verki og eisini eigur at verða møguleiki hjá vitjandi at royna seg við at bøta trol v.m. og onkur kundi víst, hvussu fiskur og reiðskapur skal hagreiðast. Eisini kunnu filmar vísa, hvussu arbeiði, innan sjóvinnuna í Føroyum, gongur fyri seg á sjógvi og á landi.
Á Føroya Akvarium kundi eisini verið ein framsýning um fiskaaling. Nógv er hent á hesum øki, síðani alingin byrjaði í Føroyum í 80-unum og fram til dagin í dag.
Nakað av tosi hevur verið um, hvar í Klaksvík hetta akvarium skal verða. Eitt hugskot er, at eitt glæsiligt akvarium eigur at vera mitt í býnum, sum ein partur av miðbýarætlanini. Tað kundi verið ein vøkur sjón, um ein glasveggur, í hesum akvarium, kundi speglast í Vágni eitt vakurt summarkvøld. Onnur góð hugskot hava eisini verið frammi.
Mín vón er, at okkara býráð stuðlar hesum uppskoti og ikki letur tað fara aftur við borðinum.
Uppskotið, sum eg havi lagt fyri løgtingið, um at byggja Føroya Akvarium í Klaksvík, er í løtuni til viðgerar í Løgtingsins mentunarnevnd.
Elsebeth Mercedis Gunnleygsdóttur,
Løgtingslimur.


text:
Útlánsvøksturin hjá føroyskum peningastovnum var um 6% við ársenda 2018, men 0% við ársenda 2019. Útlánsvøksturin er tí minkaður rættuliga nógv í 2019. Samlaða útlánið í krónum við ársenda 2019 var 15,6 mia. kr. og av hesum fara 8,8 mia. kr. til húsarhaldini.
Útlánini vuksu ikki so skjótt í 2019 sum í undanfarnu árunum. Vøksturin í útlánum hevur verið hækkandi síðani ársenda 2014, men í 2019 vendi gongdin. Útlánsvøksturin hjá føroyskum peningastovnum var meir enn 6% við ársenda 2018 men stóð í stað við ársenda 2019 (Mynd 1).
Av teimum 15,6 mia. kr. sum føroysku peningastovnarnir læna út, fara 8,8 mia. kr. til húsarhaldini. Húsarhald eru løntakarar, pensjónistar og sjálvstøðugt vinnurekandi umframt non-profit felagsskapir so sum fótbóltsfeløg og fimleikafeløg v.m. Vøksturin í útlánum frá føroyskum peningastovnum til húsarhald, var beint undir 1% við ársenda 2019. Verða lán frá donskum peninga- og realkredittstovnum til føroysk húsarhald tald við, var útlánsvøksturin 4% við ársenda 2019. Ímeðan føroysku bankarnir í 2019 ikki hava lænt út í sama mun sum undanfarin ár, eru útlánini frá donsku realkredittstovnunum økt munandi hetta árið. Vøkstur í útlánum frá donskum realkredittstovnum til føroysk húsarhald var beint undir 15% við ársenda 2019 (Mynd 2).
Ikki ber til at siga út frá hagtølunum, hví eftirspurningurin hjá føroysku húsarhaldunum eftir donskum realkredittlánum er øktur, men tað er sannlíkt, at lágu realkredittrenturnar hava havt eina ávirkan. Serliga fastforrentaðu realkredittlánini við langum rentubindingartíðarskeiði (yvir 10 ár) eru økt í 2019. Hóast vøksturin í útlánum frá donskum realkredittstovnum er høgur, er talan um lágar upphæddir samanborið við tað, sum føroyskir peningastovnar læna til húsarhaldini. Føroysk húsarhald hava lán fyri 8,8 mia. kr. í føroyskum peningastovnum, og fyri 2,9 mia. kr. í donskum realkredittstovnum.
Landsbankin heldur eyga við útlánsvøkstrinum. Um útlánini vaksa skjótari enn búskapurin, kann tað vera tekin um, at bankarnir slaka kredittkrøv, og tað økir um sannlíkindini fyri at bankarnir kunnu fáa tap av sínum útlánum. Sambært framrokning hjá Hagstovuni vaks búskapurin (BTÚ) við 6,6% í 2019 meðan vøksturin í útlánum hjá føroyskum peningastovnum var væl minni enn tað hetta árið. Útlánini eru sostatt ikki vaksin skjótari enn búskapurin í 2019, men neyðugt er kortini at halda eyga við vøkstrinum í útlánunum, tí gongdin kann brádliga venda eins og hon gjørdi fram til báðar undanfarnu fíggjarkreppurnar.


text:
VÆLKOMIN
Faroe Marine Products
Faroe Marine Products er eitt føroyskt virki, ið turkar fiskahøvd og ryggir til matna. Tað mesta er av toski, hýsu og upsa, men harafturat verða høvd og ryggir av longu og brosmu eisini turkað. Virkið turkar eisini upsakotelettir til matna. Virkið fær sína rávøru frá øllum fiskavirkjum í Føroyum, sum harvið fáa eina munandi virðisøking burturúr.
Okkara mál
Alt til matna
Vit ynskja at mest møguligt av fiskinum, ið verður fiskaður verður framleiddur til matnað.
Grøn orka
Vit ynskja at orkan, ið vit brúka, dálkar minst møguligt, og tí brúka vit fjarðhita frá IRF og eisini endurnýta vit allan hitan mest møguligt. Tíverri er IRF ov lítið til okkara tørv, og tí eru vit noydd at nýta nakað av spillolju eisini.
Umhvørvi
Vit ynskja at vatnið, vit brúka, er so lítið dálka sum gjørligt. Tí brúka vit ikki klor og annan sterkan lút á virkinum.


text:
Wikipedia:Hendingar/1. oktober
Hin 1. oktober:
- 2007 - Fyrrverandi amerikanski forsetin Bill Clinton vitjar í Føroyum.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Um Hiking
Jarðir eigur og rekur Hiking.fo, ið er við til at samskipa og framhaldandi menna ferðavinnutilboð kring landið.
Tann 1. apríl høvdu nevndirnar í Bóndafelag Føroya og Føroya Óðalsfelag felags fund, sum somuleiðis var stovnandi aðalfundur fyri smápartafelagið “Jarðir”. Hetta eitt felag, ið Føroya Óðalsfelag og Bóndafelag Føroya hava sett á stovn.
Endamál felagsins er at eiga og reka fast ogn, ferðavinnu, handil o.a. virksemi í hesum sambandi.
Føroya Óðalsfelag og Bóndafelag Føroya samstarva frameftir um at fáa betri og meiri skipaði viðurskiftir í samband við tí alsamt vaksandi ferðavinnuni, sum eisini sóknast eftir betri fyriskipan við eitt nú gongd í haga v.m.
Samband
Sp/f Jarðir
Biskupsstøðgøta 9
700 Klaksvík
Faroe Islands


text:
Stóra páskafrásøgnin í Gamla Testamenti stendur í 2. Mós 12.
Í kapitlunum frammanundan verður greitt frá trælalívinum hjá ísraelsfólki í Egyptalandi og teimum níggju plágunum, sum Gud Harrin við Mósesi sum millummanni sendir yvir Egyptaland fyri at fáa Farao at loyva ísraelsfólki at fara úr landinum.
Men Farao hevur hert seg. Tí má ein tíggjunda og avgerandi plága koma afturat. Ein plága, sum er, at oyðarin fer um landið og tekur fyrstafødda í hvørjum húsi egypta av lívi.
Fyri at verja seg móti oyðaranum skal ísraelsfólk taka eitt lamb ella eitt geitarlamb og slátra tað. Tey skulu smyrja nakað av blóðinum á durastólparnar. So fer oyðarin framvið. Síðan skulu tey steikja djórið heilt og eta tað saman við ósúrgaðum breyði. Tað skal gerast í skundi, og tey skulu vera skødd um føturnar, so tey eru til reiðar at fara úr landinum, tá Farao gevur boðini.
Hesa páskamáltíð og teir fylgjandi dagarnar við ósúrgaðum breyði skal ísraelsfólk árliga hátíðarhalda til minnis um, at deyðin fór framvið, og um, at Harrin fríaði tey úr trælahaldinum í Egyptalandi.
Páskirnar og veitsla hinna ósurgaðu breyða varð á Jesu døgum hátíðarhildin sum ein pílagrímsveitsla, har eitt ótal av jødum úr innlandinum og úr útlondum savnaðust í Jerúsalem. Eisini Jesus og hansara lærusveinar fara á páskum niðan til Jerúsalem, og tað verða páskadagarnir, sum mynda teir síðstu dagarnar í Jesu lívi, hansara handtøku, dómssøgn, avrætting, jarðarferð og uppreisn.
Teir tríggir fyrstu evangelistarnir siga frá, at tann síðsta máltíðin, sum Jesus át saman við sínum lærusveinum, var júst páskamáltíðin, og at hann tulkar breyðið og vínið sum vísandi til sín komandi deyða og áleggur lærusveinunum at gera tað sama, tá ið teir eftirsíðan koma saman.
Sum hesir evangelistarnir greiða frá gongdini, verður hendan máltíðin hildin tveir dagar fyri sabbattina, sostatt hóskvøld. Um náttina verður Jesus handtikin og avhoyrdur, dømdur og krossfestur fríggjamorgun og jarðaður seint seinnapart fríggjadag.
Leygardag er hvílu- og halgidagur (sabbat), men tíðliga sunnumorgun fara nakrar kvinnur, sum høvdu fylgst við Jesusi, út til grøvina. Tær finna hana tóma, og ein eingil sigur við tær, at hin krossfesti er risin upp.
Tað er hendan neyva røðin av hendingum, sum gjørdist tað nýggja kristna innihaldið í páskahátíðarhaldinum, og tað er uppreisnar sunnudagsmorgun, sum gevur teimum kristnu høvi at savnast hvønn sunnudag.
Bíbliulesiætlanin 2020-21
Lagt út: Ásbjørn Jacobsen


text:
Jákup Berg er føddur í Hovi í 1905. Hann arbeiddi fyrstu unglingaárini í handlinum hjá pápa sínum, til hann í 1923 fór á læraraskúla, haðan hann tók prógv í 1926. Fyrstu árini aftan á próvtøkuna var hann lærari í ymsum bygdum í Suðuroy, til hann í 1930 varð settur í fast starv í Øravík og Líðini. Frá 1951 til hann í 1973 legði frá sær við eftirløn, var hann lærari suðuri í Vági.
Jákup hevur bæði givið út yrkingasøvn og *søguligan sjónleik, hann hevur skrivað Hovs søgu, og føroyskum *barnabókmentum hevur hann verið avbera hollur: Frá 1942 til dagin í dag - eitt 40-ára skeið - hevur hann stjórnað og givið út »Barnatíðindi«, sum trúliga eru komin eina ferð um mánaðin.
Barnabókaheiðursløn Tórshavnar Býráðs varð í 1989 latin Jákupi Berg. Jákup Berg fekk heiðursløn fyri at hava givið út Barnatíðindi so at siga uttan slit í næstan fimti ár.
Úr: Árni Dahl: Bókmentasøga I-III. Fannir. 1980-83.


text:
Í mikudagsdimmuni er nýggja yrkingarsavnið "Heimvitisferðin" hjá Tóroddi
Poulsen umrøtt. Eg var ikki so mikið sum greið yvir, at tað var komið út. Beate L.Samuelsen hevur eftir øllum at døma skrivað greinina,
sum er óvanliga kritisk: "Yrkingarnar eru ikki serliga
upplyftandi fyri tann, sum lesur tær, og skal ein anaysera hvørja yrking sær,
kann spurningur setast við fleiri teirra, hvussu borðbærar summar eru...".
Nú er tað jú ikki ofta, at fólkaligar treytir verða settar yrkingum og bara av
hesi orsøk gjørdist eg nóg forvitin til at fáa fatur á bókini í ein fart og at lesa hana
helst nógv skjótari enn hon varð hugsað. Tá eg hevði lisið bókina hugsaði eg, at greinin í
Dimmalætting kanska í veruleikanum er eitt tíðindaskriv, sum minnir meira um eitt skundmikið ummæli. Og óansæð, tá talan er um Tórodd Poulsen, kann tað ongantíð vera nyttuleyst at venda tingunum
við, so her kemur eitt ummæli, sum helst minnir meira um eitt eldhugað tíðindaskriv og sum kanska
eisini er inspirerað av bóklinginum við gotiskari skrift og fascistoidum permu-estetikki, sum vit fingu í postkassan í gjárskvøldið saman við
Dimmuni, við heitinum "Søgan um ein undurfullan faðir". Søgan hjá Tóroddi
er helst mest um eina undurfulla móðir. Tað er móðir Havn, heimbýurin, sum meira
enn nakað definerar yrkjaran og myndlistamannin og sum er hansara støðuga støði.
Í nýggju bókini fær heimbýurin toyggið. Í fyrstu yrkingini leitar hin burturvilsti
eg-persónurin aftur á slóðina á hesi Heimvitisferð, sum rættiliga skjótt gerst
meira átøk eini Helvitisferð: ".. og inn í ein óuniligan buss/ bussurin
verður drigin/ av fýra ferðir fýra rossum/ og vit skrambla avstað inn í tokuna/
grasið er grátt í støðum/ tað verður heitari og heitari/ vit koyra gjøgnum stórar
logar av eldi...". Vit kenna bæði stíl og evni við dreymakendum,
surrealistiskum ímyndum og marrukendum opinberingum aftur frá øðrum bókum hjá
okkara mest originala samtíðaryrkjara. Summar yrkingar eru rættiliga
abstraktar, bygdar upp um formligar mótsetningar, men fleiri av yrkingunum eru
marrukendar lýsingar av onkrum, ið fer fram ymsastaðni í Havn, uttan fyri Gamla
Kirkjugarð, á Steinatrøð, í Vágsbotni, Bøgøtu osfr. Og hóast surrealistiska árinið
er rættiliga støðugt, tykjast sosiala indignatiónin og vónbrotið verulig við støði
í núverandi gongdini í veruleikans heimlandi, t.d. í yrkingini FÓLKASKRÍMSL:
eingin vil taka tey niður
sjálvmorðshjúnini
sum hava hongt seg
út ígjøgnum
eitt tinghúsvindeyga
líkmoggararnir
innanfyri
hava nóg mikið við
at trætast um
kvotur av sjólátnum
so hjúnini
verða hangandi
enn eina tíð
ikki sum fuglaskrímsl
men fólkaskrímsl
tí fuglarnir hava longu
sett á tey
Politikarar hava mangan fingið óblíða viðferð í bókum og myndum hjá Tóroddi
Poulsen, men nú ber av, og samfelagið kring Tinghúsið verður lýst sum depraverað
og upployst av materiellari egoismu, grammleika og idioti. Vit kunnu kanska ikki allýsa Tórodd Poulsen sum politiskan yrkjara, men Heimvitisferðin líkist partvíst einum politiskt motiveraðum savni, har vónbrotið yvir høgrarák og grunnskygni í Føroyum merkist týðuliga. Í gamla bókhandli
standa: "ferðaleiðaraskrokkar... og selja skræddar/ bøkur.." og sum heild stendur illa til, øll møgulig fáa av koyrlinum, eisini kommunuskúlin og myndfegni
borgarstjórin fáa hvør sítt nefs. Í yrkingini TÍÐINDI stendur m.a. "kringvarpið
sendir ikki gjøgnum luftina longur/ tí eingin almennur stovnur fær streym/ tó
er landsjúkrahúsið undantikið/ har tey fáu ríku kunnu fáa sjúkuviðgerð/ øll
onnur mugu lekja seg sjálv verða tey sjúk/ tað duga nøkur/ men tey flestu
leggja seg at doyggja/ og tað hava altíð verið góð tíðindi/ at onkur doyr/ og
so er gongd aftur í handlinum.."( s.50). Á bókasavninum er enn kaldari enn
uttanfyri, tí: "savnið hevur ongan streym havt/ í áratíggjur// teldurnar
standa innsmurdar/ í mannatrekki// bøkurnar liggja sløddar á gólvinum/ fá duga
at lesa longur..." (s.53). Støðan er syndarlig. Norðurlandahúsið er at
kalla avtoftað og fult av ymsum fuglum.
Lýsingin av føroyska samfelagnum er sum
heild dystopisk, satirisk og eitt sindur skemtilig. Føroyar eru í ólagi, og
granskarar á setrinum húsast í kommunala vesinum í Mylnugøtu. Ringastu
lortaspannina fáa fólk í Listasavninum oman yvir seg. Onkur heldur støðið vera eins lágt sum tað plagar at vera á baksíðuni á Oyggjatíðindum og kanska fer
onkur at undra seg yvir, at tað yvirhøvur ber til at skriva tílíkt í einum
yrkingarsavni. Men í listini ber alt til, og høvundurin leggur hóast alt opið navn
til lammiterilsið. Eitt danskt orðatak snýr seg um at revsa tann tú elskar og lítið er at ivast í, at kærleiki og djúp vónbrot liggja aftan fyri tær hvøssu atfinningarnar. Endayrkingin "FARVÆL" minnir okkum á, at hetta
einki hevur við veruleikan at gera, at talan er um ein íspunnan poesiheim, sum er fullur av frálíkum yrkingum sum t.d. ÁÐRENN FERÐINA:
í einum handilsvindeyga
situr ein gomul kona
við longum neglum
og broderar mynd
av tí gomlu havnini á húðina
á síni deyðu dóttur
hon skal vera so fín
áðrenn hon verður latin presti
men fyrst skal hon leggjast í saltlaka
so hon verður lættari at kenna aftur
sum samsýning fær mamman
allar tær følnaðu tulipanirnar
úti í nýggja kirkjugarði
Yrkingin stendur á síðu 14.
Tóroddur Poulsen:
Heimvitisferðin. Mentunargrunnur Studentafelagsins 2012. 67 bls. 148 kr.
Soleiðis sær vakra bókin út. Ovast er ein mynd av eini hill á Gamla Bókhandli, sum hon tók seg út í gjár.
(KP)


text:
Sum kunnugt bleiv annað umfar av TF Vetrarkappingini so illa darvað av hálku, at einki annað var at gera enn at avlýsa umfarið. Men nú herja vit so á aftur leygardagin, tá Bragdið verður vertur fyri triðja – sum nú er annað – umfari av TF Vetrarkappingini út á Skúlanum á Argjahamri. Veðrið sær út til at blíva av tí allarbesta.
Á heimasíðuni hjá Bragdinum skrivað tey soleiðis:
Triðja vetrarkappingin úti á Argjum!
Leygarmorgunin kl. 11.00 er rennikapping úti á Argjum. Kappingin er ein partur av vetrarkappingini, sum FÍF, saman við feløgunum, skipar fyri. Kappingin eitur VK3 og vit í Bragdinum skipa fyri. Samstundis er hetta eisini triðju ferð at vit renna úti á Argjum.
Rutan er tann sama, sum undanfarin ár, soleiðis at vit byrja við Skúlan á Argjahamri, renna út til grótbrotið á Glyvursnesi at venda og renna aftur framvið skúlanum. Oman eftir Glyvursvegi til rundkoyringina og síðani niðan til AB húsið, niðan móti einari gøtu, sum gongur yvir til húsini á Kongavarða, framvið húsunum og yvir aftur til skúlan, har málið er. Rutan er uml. 8,9 km. Børnini renna frá skúlanum oman eftir Glyvursvegi og niðan til AB húsið og somu rutu yvir aftur til skúlan, sum tey vaksnu. Barnarutan er 3,3 km.
Karmur um renningina er Skúlin á Argjahamri, har startnummur verða útflýggjað frá kl. 10.00. Eisini er góður møguleiki at skifta har. Øll eru vælkomin við, eisini tey sum ikki eru limir í nøkrum felagið, tó eru tað bara limir í feløgunum, sum kunnu fáa stig í vetrarkappingini.
Aftaná renningina bjóðar Bragdið kakao og bollar og te ella kaffi, meðan heiðursmerkjahandanin fer fram.
Meldið til her : http://www.atgongumerki.fo/fif/
Fyrsti partur av renniteininum á Argjum er út á Glyvursnes at venda


text:
Usbekistan er eitt av ríkastu og fjølbygdastu londunum í Miðásia. Landslagið er skiftandi; tveir triðingar eru oyðimørk og turrar grasfløtur; men har eru eisini fruktagott lendi og stríðar áir og snjótakt fjøll. Gomlu býirnir fram við Silkivegnum eru farnir at draga nógv ferðafólk til sín, og útlendskar fyritøkur eru uppi í at gagnnýta stóra ráevnistilfeingið og góðu vatnorkumøguleikarnar. Usbekistan er fjórðstørsta bummullarland í heiminum. Usbekar nevna bummull "hvíta gullið".
Silkivegurin er navnið á forna handilsvegnum úr Kina, ígjøgnum Miðásia, Miðeystur og til Evropa. Mangir gamlir islamskir býir, ið vóru handilsmiðdeplar, eru fram við vegnum. Ímillum teirra eru Samarkand, við mongum vøkrum islamskum bygningum, og Bukhara, sum er pílagrímsbýur hjá muslimum, og Tasjkent, høvuðsstaðurin í Usbekistan, sum er gitin undir navninum "gosbrunnabýurin".
Stórt ráevnistilfeingi er í Usbekistan. Har er nógv olja, gass, kol, gull og uran. Stór gassleiðing er løgd úr Bukhara og norður til Uralfjøll í Russlandi. Men gassið verður eisini nýtt í usbekiska ídnaðinum, til dømis í evnafrøði-ídnaðinum og maskin- og flogfaraídnaðinum.
Miðasia er langt burtur frá heimshøvunum. Vindurin er turrur, og har er lítið avfall, so nógvastaðni er lendið kargt og berligt. Av tí at ógvuliga turt er bæði vetur og summar, eru skerpingur og turkur stórir trupulleikar hjá bóndunum. Fyri norðan eru víðar grasfløtur, nevndar steppur. Miðskeiðis eru tvær stórar oyðimerkur, Kyzilkum (Reyðisandur) og Karakum (Svartisandur). Fyri sunnan eru langir, høgir kavataktir fjallaryggir, sum ganga suður at Himaleia. Alt Miðasia, tá ið Afganistan er frá, var partur í gamla Sovjetsamveldinum. Ídnaðarmenning og felagslandbúnaður hava elvt til stórar broytingar í hesum londum. Í gomlum døgum vóru bara flakkfólk her
Í 1991 fell kommunistastýrið í Sovjetsamveldinum, og londini í Miðasia fingu sjálvræði. Tá ið londini vóru uppi í Sovjetsamveldinum, ið varð miðstýrt úr Moskva í Russlandi, búsettu mangir russar seg her, og russiskt trokaði burtur málini í hesum londum. Nú stríðist fólkið at vinna rættindini aftur og at menna mentan og samleika.
Nógv olja og nógv gass eru í norðaru londunum í Miðasia. Kasakstan er farið at pumpa olju upp úr einum av heimsins størstu oljukeldum í Kaspiskahavi. Turkmenistan er farið at vinna út gass úr ovurstórum gassøki uppi á landi. Peningatrot og ov lítil yrkislærd arbeiðsmegi hava við sær, at seint gongur at menna oljuvinnuna.
Aralvatn, sum einaferð varð fjórðstørsta vatn í heiminum, er í ferð við at torna upp. Náttúruvanlukkan stendst av, at áirnar Amu-Darja og Syr-Darja, sum renna í Aralvatn, verða veittar á dyrkilendi. Stórt øki liggur nú turt og er púra ónýtiligt, tí tað er hult í sanddusti og salti, sum rýkur í vindi og ger stóran skaða.
Kaspiskahav er størsta vatn í heiminum, tað er 371.000 km2 í vídd, og fimm lond eru uttan um tað. Vatnið er í støðugari minking, og fjarar samstundis. Har er nógvur fiskur, m.a. styrja, ið er dýrur fiskur, tí í kvennfiskinum eru nógv rogn - russiskur kaviarur. Fiskastovnarnir eru hóttir av ovveiðu og nógvu dálkingini, m.a. av oljuvinnuni í Baku.
Mong fólkasløg búgva í Miðasia. Upprunaligu fólkasløgini eru kashakar, turkmenar og usbekar, sum eru turkisk fólkasløg, og tadsjikar og afganar, ið eru eysturiransk fólkasløg. Øll hava tey sínar sermerktu húgvur, ofta vovnar úr silki og prýddar við mátaðum mynstrum.
Mong fólk í Miðasia eru flakkfólk og fara víða um við fenaði sínum eftir beitilendi. Flakkfólkini búgva í tjøldum og eiga fáar ognarlutir, tí at tey javnan skulu flyta. Tey lívbjarga sær við at halda dýr sum kamelar, seyð og geitir, og soleiðis fáa tey mjólk, kjøt og ull. Sumt verður selt, men meginpartin hava tey eftir sjálv. Flakkfólkini eru alsamt á ferð og steðga bara á í býum, tá ið tey skulu keypa og selja.
Islam er størsti átrúnaður í Miðasia. Hann kom higar fyrst í 8. øld. Tá ið Miðasia stóð undir Sovjetsamveldinum, var átrúnaðurin hildin niðri, og muslimskir brúdleypssiðir vórðu bannlýstir. Fólkið helt tó alla tíðina fast um átrúnað sín og dýrkaði hann í loyndum; og tá ið kommunisman fall, blómaði átrúnaðurin upp aftur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Tasjkent
Vídd: 447.400 km2
Fólkatal: 27.606.007
Alment mál: usbekiskt
Átrúnaður: islam 88% aðrir 12%
Stýrirlag: fólkaræði
Gjaldoyra: som (UZS)


text:
Á Vinnudegnum fríggjadagin verða Ársins Virki og Vinnuátakið vald
Á árliga Vinnudegnum fríggjadagin verða Ársins Virki og Vinnuátakið kosin. Endamálið við hesum er at menna vinnuligan hugburð og økja virðingina fyri vinnuni hjá myndugleikum og borgarum. Endamálið er eisini at geva virkjum, sum á einhvønn hátt hava klárað seg væl, eitt herðaklapp og treysti til at halda fram á somu kós.
At velja Ársins Virki er framhaldandi ein týdningarmikil partur av Vinnudegnum. Til at velja Ársins Virki situr ein dómsnevnd, ið er vald av nevndini í Føroya Arbeiðsgevarafelag. Umframt at leggja dent á fíggjarlig úrslit seinastu árini, hyggur dómsnevndin eisini eftir, um fyritøkur hava víst framfýsni og áræði á ymiskum økjum, og um hetta hevur viðført menning og vøkstur av fyritøkuni. Hetta kann t.d. vera viðvíkjandi framleiðslu, útflutningi, útbúgving ella vøru- og tænastumenning.
Í dómsnevndini sita:
Marita Rasmussen, stjóri í Føroya Arbeiðsgevarafelag
Herálvur Joensen, aðalstjóri í Umhvørvis- og vinnumálaráðnum
Árni Ellefsen, stjóri í BankNordik
Jean Djurhuus, stjóri í Betri Banka
Chik Collins, rektari á Fróðskaparsetri Føroya
Gunnar Mohr, stjóri í P/f Poul Michelsen, Ársins Virki 2019
Skrivari fyri dómsnevndina er Niels Winther, ráðgevi í Vinnuhúsinum.
Umframt heiðurin fær Ársins Virki eina serliga standmynd, ið er gjørd til endamálið. Talan er um eina standmynd, sum er stoypt í bronsu.
Ársins Virki hevur verið kosið á hvørjum ári, meðan hetta ikki er galdandi fyri Vinnuátakið (fyrr Ársins Átak). Sama dómsnevnd, sum velur Ársins Virki, velur Vinnuátakið.
Vinnuátakið æt áður Ársins Átak, men Føroya Arbeiðsgevarafelag ynskti á seinasta Vinnudegi at leggja serligan dent á búskaparliga, umhvørvisliga og sosiala burðardygd, og tí var eisini heitið á heiðrinum broytt. Vinnuátakið verður latið virki ella persóni, sum hevur gjørt eitt serligt átak, ið kann gagna vinnuligum framburði. Talan kann vera um einstakt átak, men kann eisini vera arbeiði, sum er gjørt í longri tíð.
Fyri Vinnuátakið verður latin ein standmynd, sum er eitt V úr stáli við búmerkinum hjá Føroya Arbeiðsgevarafelag graverað í.
Hvør verður Ársins Virki og Vinnuátakið 2021 verður avdúkað í Norðurlandahúsinum 1. oktober á Vinnudegnum 2021.
Vælkomin á Vinnudagin


text:
Endamál
Endamálið við breytarverkætlanini er, at tú skalt læra at fara í dýpdina við einum tvørfakligum evni, sum tú sjálv/-ur hevur valt. Tað, at evni er tvørfakligt, vil siga, at tú skalt læra at seta saman vitan úr tveimum lærugreinum, sum tú hevur ella hevur havt á skúlanum. Í verkætlanini skalt tú vísa, at tú megnar at hava yvirlit, viðgera, skipa, taka saman um og bera fram faklig evni. Eisini skalt tú vísa, at tú ert før/-ur fyri at nýta viðkomandi tekstgrundarlag og at gera kritiskar metingar á fakligum grundarlagi og eftir vísundaligum reglum.
Praktisk viðurskifti
1. Hvør einstøk verkætlan skal vera uml. 15-20 síður, og tá er forsíða, innihaldsyvirlit, notur, bókmentalisti og fylgiskjøl ikki íroknað.
- Breddarnir skulu vera 3 cm í vinstru síðu 2 cm í høgru, 2 cm í erva og 2 cm í neðra. Reglugloppið skal vera 1,5 og skriftstøddin 12 í Times New Roman.
- Reglubrot skulu hava dupult regluglopp.
- Yvirskriftir kunnu vera størri, tekstur undir myndum, sitatir og fótnotur kunnu vera minni.
- Myndir í tekstinum telja bara við, um tær verða nýttar við nærri grundgeving (t.v.s. at tær kunnu ikki brúkast sum ífylla).
2. Dentur verður lagdur á at nýta góðan føroyskan málburð og uppseting, samanseting av teksti, talvum og myndum.
3. Úrslitini av egnum royndum og kanningum, kunnu, umframt at verða viðgjørd í tekstinum, eisini lýsast við t.d. myndum, talvum, stabbamyndum, strikumyndum, tekningum o.ø.
4. Tit mugu gjarna arbeiða saman, men skulu lata inn hvør sína verkætlan. Verkætlanir skulu ikki vera identiskar og ikki bólkauppgávur.
Framferðarháttur
Meðan arbeitt verður við hugskotinum er ofta gott at nýta ymisk amboð, at fáa sínar tankar um eitt evni skipaðar. Vælkend amboð eru hugarok, skjótskriving og mindmap, sum tað síðsta.
Eftir hetta eru møguleikarnir at skipa sjálvan arbeiðssetningin við uppgávuni betur og finna fram til hvat meginfokusið í uppgávuni skal vera.
Vegleiðing til skipan av uppgávusvarinum
1. Forsíða. Á forsíðuni skulu í minsta lagi standa hesir upplýsingar:
- Navn á næmingi
- Heiti á uppgávuni
- Høvuðs- og stuðulslærugrein – stigi í lærugreini skal viðmerkjast
- Lærarar/vegleiðarar
2. Innihaldsyvirlit:
3. Abstract (á enskum)
4. Inngangur: Skriva stutt um hví tú hevur valt júst hetta ávísa evnið, og hví tú hevur gjørt, sum tú gert, og hvat tú hevur kannað.
5. Uppgávuorðing: Her skalt tú skriva uppgávuorðingina. Ansa væl eftir, at tú alla tíðini hevur uppgávuorðingina fyri eygað, tá tú fert at loysa verkætlanina. Uppgávuorðingin kqan eisini vera ein samanrunnin partur av innganginum.
6. Viðgerð av evninum og úrslit: Her fer miðvísa greiningin og viðgerðin fram, sum er ásett í uppgávuorðingini. Hesin parturin er høvuðsinnihaldið í uppgávuni og fyllir tí mest. Halt teg til uppgávuorðingina, tí svarið má vera í tráð við uppgávuheitið og –orðingina.
7. Niðurstøða: Her verður í stuttum tikið samanum høvuðstættirnar í verkætlanini sum heild, um málið er rokkið við tí, sum tú setti tær fyri í innganginum og hvønn týdning úrslitini hava. Set evni tú hevur arbeitt vioð í frásjón í mest møguligan mun.
8. Keldulisti: Seinast í uppgávuni verður skrivaður ein keldulisti yvir tær keldur, sum tú hevur brúkt. Brúka vegleiðingina hjá Magnusi Gaard “Um at gera ein góðan keldulista”, sum tú eisini hevur fingið og er tøkur inni á floksdrevinum hjá tykkum.
9. Møgulig fylgiskjøl: Møgulig fylgiskjøl skulu sendast saman við sjálvari uppgávuni og ikki fyri seg t.v.s at alt skal sendast í einari og somu fílu!


text:
Hesi størv eru leys at søkja til Heimið á Grønanesi í Vestmanna, sum eisini fevnir um útiøkið í Vestmanna- og Kvívíkar Kommunu.
Føst størv
-
Sjúkrarøktarfrøðingur, brøk 0,8
-
Heilsurøktari, brøk 0,7
-
Heilsuhjálpari, brøk 0,7
Byrjanardagur skjótast gjørligt ella eftir avtalu.
Farloyvisstørv
- Sjúkrarøktarfrøðingur, brøk 0,8 frá 01.11.2021 – 31.10.2022
- Heilsurøktari, brøk 0,8 frá 01.10.2021 – 31.10.2022
Førleikar/krøv
Vit sóknast eftir fólki sum m.a. hava:
- jaligan hugburð til virksemið og sosiala umhvørvið í síni heild, í tøttum samstarvi við leiðarar, fakbólkar, starvsfólkahóp og einstaka borgaran
- viðkomandi útbúgving og góðkenning og áhuga fyri at menna eldraøkið
- telduførleika á brúkarastøði
- koyrikort til persónbil
Vit kunnu bjóða
- fjølbroytt størv
- jaligt og vinarligt arbeiðsumhvørvi
- skipaða innleiðslu
Setanar- og lønarviðurskifti
Setanarstaðið er Heimatænastan í VEKS, við útgangsstøði frá staðnum, sum nevnt er omanfyri.
Arbeitt verður í skiftandi vaktum.
Størvini verða sett sambært sáttmála hjá avvarðandi fakfelag.
Umsóknir
Skrivlig umsókn við avritum av prógvum, lívsrensli (CV), viðmælum v.m. skal sendast til
This email address is being protected from spambots. You need JavaScript enabled to view it.
ella til:
Heimastænastan í VEKS
Bakkavegur 59
350 Vestmanna.
Freist
Umsóknir skulu vera okkum í hendi í seinasta lagi fríggjadagin 15. oktobur 2021, kl. 12:00.
Nærri upplýsingar um størvini fáast við at venda sær til:
- Miu Pedersen, eindarleiðara á Heiminum á Grønanesi, á telefon 793231.
Upplýsingar um VEKS og virksemi okkara, eru á heimasíðuni veks.fo


text:
Meðan føroyska liðið spældi seg til fleiri góðar málmøguleikar, so vóru tað eysturríkarar, ið fingu málini. Og so endaði tað sum tað so mangan ger. Eysturríki vann 2-0
——————
Nær við, men kortini so langt frá. Soleiðis kann ein hugsað, eftir landsdystin móti Eysturríki leygarkvøldið. Tí sjálvt um føroyska liðið var greitt omaná stórar partar av dystinum, og spældi seg til fleiri góðar málmøguleikar, so var tað kortini Eysturríki, ið vann.
Úrslitið á Tórsvølli gjørdist 2-0 til eysturríkarar, eftir 1-0 leiðslu í hálvleikinum. Konrad Laimer legði Eysturríki á odda í 26. minutti, og stutt eftir steðgin økti Marcel Sabitzer.
Fyrr á degnum vann Skotland 3-2 á heimavølli móti Ísrael, meðan Danmark, samstundis sum Føroyar og Eysturríki spældu á Tórsvølli, vann 4-0 á útivølli móti Moldova.
Eftir sjey dystir eru danir fremst í bólkinum við 21 stigum. Nummar 2 er Skotland við 14 stig, og á triðja og fjórða plássi eru Ísrael og Eysturríki við 10 stigum í part. Føroyar hava 4 stig, og aftast er Moldova við einum stigi.
Týsdagin 12. oktober verður 8. umfar á skránni, og tá hittast londini soleiðis: Føroyar – Skotland, Ísrael – Moldova og Danmark – Eysturríki. Allir dystirnir byrja klokkan 19:45.
Atgongumerki til dystin millum Føroyar og Skotland fáast til keyps í Nethandilinum á FSF.fo.
Myndir: Hans Erik Danielsen og Bjarni Enghamar


text:
CO2 gass Hiddenfjords
2021-10-12 16:39
Má siga at Hiddenfjord er rættuliga kreativt í sínari útrokning av sparum litrum av fossilari orku við at nýta skipaflutning heldur enn flogfrakt. 40.000tons spart CO2 er ájavnt 15.000 tons av olju, ið er umleið helvtin av samlaðu nýtysluni av olju til farmaskip / íroknað Norrøna fyri 2016.
Um Hiddenfjord hevur íroknað tað nýtslu av fossilari orku flutningurin av GMO soya frá Suðuramerika til Europa, og tað orkunýtslu GMO rapsið frá Canada krevur til flutning til Kina til góðskingar fyri síðan at verða sent hinvegin runt klótuna til fóðurverksmiðjur, er so ein góður spurningur.
Hiddenfjord liggur við smábatum á vánni við motorinum gangandi fyri at fáa røring í sjógvin og manglandi nøgdina av súrevni, ið alilaksurin jú skal hava fyri at yvirliva í nótunum. Men Hiddenfjord sigur einki um tað ovurstóru nøgd av skarni og fóðurleivdum íð legst á botnin, køvur alt livandi og minkar álvarsamt um neyðuga súrevnið...men harafturímóti økir álvarsamt um útlát av svávul- og methangassum, ið eru deyðilig fyri alt livandi. T.d. er kraklingurin við ovurstóra alguvøkstrinum vorðin eitraður og vandamikil at eta. Methangass er umleið 20 falt so skaðiligt í veðurlagshøpi sum koltvísúrni og kann tí vera rættuliga ivasamt um sparda CO2 útlátið Hiddenfjord vísir til er eftirfarandi...tó at rætt er at CO2 útlátið er ógvusligt frá flogfrakt....Men uttan ískoytinum frá teim tonsum av methangassi Hiddenfjord er orsøk til, kann allarhelst sigast at sparda oljunýtslan við ikki at nýta flogfør er meira uttanumtos og tokutala enn nakað annað.
Kári Thomsen


text:
Sum fleiri vita, so hevur eSport.fo eisini eina Deild B, avtrat tí sera vælumtóktu Elektron Deildini sum er fyrireikað í samráð við Elektron, Elding, Pizza67 og Føroyabjór! Deild B í Counter-Strike: Global Offensive byrjar Mikudagin 20. Februar, og tískil skulu liðini sum ynskja at luttaka melda seg til skjótast til ber!
Í Deild B er støðið meira avslappað, har ein og hvør kann stuttleika sær í móti øðrum føroyskum liðum. Tó so, er Deild B ein serstakliga góður møgulleiki hjá leikarum at byrja, um ein ætlar sær at spæla við í Elektron deildini í framtíðini.
Tað eru nógvir leikarar sum eru byrjaðir at spæla í Deild B, og hava arbeitt seg víðari til pláss í Elektron deildini, og enntá leikarar sum hava spælt sera væl í Deild B, og hava verið bjóðaðir beinleiðs pláss á liðum í Elektron deildini!
Kostnaðurin fyri at spæla við í Deild B er 100kr. fyri hvønn einstakan leikara á liðnum, eisini útskiftarar. Útskiftarar telja við sum spælarar á main roster, og kunnu tískil nýtast til kvalifisering eftir ⅗ reglugerðini hjá okkum. Tó kann eitt lið við t.d. 6 leikarum ikki brúka ⅗ reglugerðina 2 ferðir til at gera 2 lið ið bæði tvey koma víðari.
Deild B byrjar tann 20. Februar 2019, og seinasta freist at melda seg til er Leygardagin 16 Februar, og meldast kann inn við somu leikarir tit hava meldað inn við, ella við at skriva til okkum her.
Dystirnir í Deild B verða leiktir hvønn Mánadag og Mikudag klokkan 19:00, tó at liðini kunnu liðini avtala sínamillum at skifta dato. Minst tó til, at viðmerkja tað til eSport.fo á Facebook, soleiðis at tað ikki verður plásstrot á servarunum.
Melda lið inn við at skriva til eSport.fo við hesum upplýsningum:
Liðnavn
Liðskipari Navn
Liðskipari ingame
Steam id 64
Leikarar:
Navn + Eftirnavn
Ingame navn
Steam Id 64
Tit finna Steam ID 64 við at fylgja hesu vegleiðing:
Gjalding
Goldið skal verða áðrenn 20 Februar, og á konto hjá eSport Føroyar. Vinarliga viðmerkið Navn og Eftirnavn.
Goldið verður til: eSport Føroyar | V-tal: 634026 Konto nummar: 6460 0005819476
Vit gleða okkum at síggja øll liðini í Deild B! 🙂


text:
Fyrr í mánaðinum gjørdist Jan Müller sjeyti ára gamal. Jan, ið er havnamaður, var sonur Eiden og Miu Müller. Pápi Jan, Eiden, var blaðmaður við víðum útsýni við nógvum kontaktum úteftir, og hevur hetta ivaleyst vakt nakað í Jan. Miðlar og ein stórur áhugi í føroyskum, og ikki minst altjóða viðurskiftum, hava altíð fylt nógv hjá Jan.
Jan er ikki hálvur, har hann er. Hann er, sum tey ungu vildu sagt, «all in», tá hann fer í holt við okkurt.
Hann gjørdist journalistur, og var ábyrgdarblaðstjóri á Sosialinum í meira enn 30 ár. Har setti hann nógv spor. Jan menti Sosialin frá einum smølum floksblaði, ið so at siga bert prædikaði fyri teimum politiskt frelstu í Javnaðarflokkinum, til eitt modernað miðlahús, ið dekkaði øll samfelagsviðurskifti professionelt og sakligt á fleiri miðlum. Tey tøk, ið Jan tók fyri at broyta Sosialin til Miðlahúsið, hava æruna av, at Sosialurin ikki fór sama veg í gloymskuna, sum øll hini smølu floksbløðini.
Tað munnu verða fá, ið eru so íðin sum Jan at fylgja altjóða viðurskiftum. Hann var primus motor, tá Sosialurin stóð á odda fyri føroyska partinum av altjóða savningini um at fáa Nelson Mandela úr fongsli. Tað var ein stórur dagur hjá Jan, tá Mandela var leyslatin, og hann sendi eina bók um Føroyar til Mandela, tá hann kom úr fongslinum. Jan var sera fegin um, at hann fekk eitt takkarskriv í hesum sambandi.
Jan og Sosialurin vóru eisini sera virkin í nítiárunum, tá tað var eitt hart trýst m.a. í Bretlandi at boykotta føroyskar fiskavørur vegna grindadráp. M.a. stóð Jan saman við øðrum fyri einari undirskriftsinnsavning við fleiri túsund undirskriftum, ið blivu latnar bretsku stjórnini.
USA er eitt land, ið Jan altíð hevur hildið nógv av. Pápi hansara, Eiden hevði eitt gott samband við William McCormick Blair, ið var amerikanskur sendiharri í Danmark, og í samband við eina vitjan heima hjá Eiden fekk húskið bókina «Profiles in Courage» av John F. Kennedy. Hesa bók las tann ungi Jan á tamb, og helst er ein neisti kveiktur tá.
Hansara stóri áhugi í USA kemur serliga til sjóndar tá val er hinumegin hav. Tá fylgir eingin so væl við sum Jan, og hansara entusiasma og spenningur smittar av til øll rundanum hann. Hann fær Jet lag til hvørt forsetaval, tí hann situr uppi um næturnar og fylgir við.
Seinnu árini er tað olja, gass og orka í breiðari merking, ið hava fylt nógv hjá Jan. Sum stjóri í FOÍB hevur hann gjørt eitt megnararbeiði at hildið áhugan fyri Føroya økinum uppi, hóast avbjóðandi tíðir í olju- og gassvinnuni. Hann eigur gjøgnum sína skriving á oljan.fo og gjøgnum stóra bókaverkið Oljan, sum hann skrivaði saman við Trónduri Djurhuusi, sína æru av, at vit hava so nógv gott tilfar um hesa vinnu til taks, og at føroyingar sum heild, helst vita meiri um hesa vinnu, enn europerarar flest.
Jan er ein idealistur við einari sterkari rættvísiskenslu. Hann arbeiðir hart fyri tí, hann trýr uppá, og hann letur ikki skeivleikar um seg ganga. Hann er framúr vertskapsmaður, ein trúfastur og góður vinur, og allarfremst ein familjumaður.
Nú hann fer um tey sjeyti, so er framvegis ferð á í hansara virksemi í FOÍB og hansara skriving. Vit ynskja honum nógv virkin ár afturat. Í einari tíð, har forsetar og borgarstjórar verða valdir, sum tátta væl í áttati, so er lag á manni hjá Jan at halda fram við góða arbeiðnum í mong ár afturat.
Við hesum vilja vit ynskja vinmanninum og kolleganum hjartaliga tillukku við teimum sjeyti árunum.
Tommy, Ben og Louis
Um tú veitst okkurt, sum VP ikki veit - skriva so til vp@vp.fo


text:
Eg elski karamell, sjokulátu og keks saman, men tað kan vera ringt at finna hesa samanseting glutenfría. Mmm, tú fert at hava hug at gera hesar konfektbitarnar umaftur og umaftur, so væl smakka teir.
Gleðilig jól til tín frá mær!
Glutenfrí
Karamell- og heslinøtukonfekt
Keksabotnar
1 dl glutenfrítt havramjøl
1 dl eplamjøl
½ tsk salt
50 g hakkaðar heslinøtir
0,5 dl vatn
0,5 dl rapsolju
Karamell
200 g naturel rómaost
100 g flormelis
100 g kalt smør
1 tsk. vaniljusukur
Soleiðis gert tú
Keksabotnar
Set ovnin á 150 stig.
Blanda alt tilfarið til keksabotnin og elt til deiggið gerst fast og kann samlast í eina kúlu.
Rulla deiggið út millum tvey bakipappír, so at mátini eru uml. 18×28 cm
Baka í uml. 1 tíma og lat kølna á rist.
Karamell
Koyr sukurið á eina pannu og set á miðal hita.
Lat sukurið fáa frið til næstan alt er smelta og blivið til sirop.
Rør síðani í til øll sukurkorn eru upployst og alt er siroppur.
Koyr síðani smørið í og rør til alt smørið er smelta og næstan alt er blanda inn í siroppin/karamellið.
Koyr til síðst spakuliga róman í, meðan tú rørur væl.
Lat karamellið smákóka í uml 30 min, meðan tú rørur í av og á.
Lat karamellið kølna eina løtu, áðrenn tú koyrir tað omaná keksabotnin.
Samla konfektina
Smelta sjokulátuna.
Koyr karamellið omaná keksabotnin og smyr/toyggj tað út yvir hann, so tað dekkar allan botnin.
Smyr sjokulátuna útyvir alt karamellið.
Set nú kalt í uml ½-1 tíma og sker síðani í konfektbitar.
Skal goymast kalt.
Prei
Um man dámar væl saltkaramell, kan man koyra 1–2 tsk. av salti í karamellið, tá tað er liðugt kóka.
Um Unn
Eg eiti Unn og búgvi í Keypmannahavn, har eg arbeiði við at tillaga talgildar loysnir til tørvin hjá brúkarunum.
Eg havi cøliaki/glutenviðkvæmi og havi tí gjørt bloggin glutenfrifoodie.dk, har tú kanst finna íblástur til góðan og leskiligan glutenfrían mat og bakstur.


text:
Í gjár klokkan 15.00 var lisitatiónin í Svimjihøllini í Gundadali, tá tilboðini upp á nýggja langhylin í Tórshavn vóru latin upp.
Tað vóru 3 feløg, sum vóru á staðnum við brævbjálvum og vóru tilboðini hesi:
Búsetur: kr. 159.901.443
Articon kr. 148.680.571
J. &. K. Petersen kr. 147.295.181
Ætlandi skal arbeiðið byrja beinan vegin, og skal verða liðugt við ársenda 2022/23.
Verkætlanin umfatar útbygging av verandi svimjihyli við einum 50m hyli. Samlaða víddin er 3.100 m2 býttar á 2 hæddir. Í sunnara enda eru 2 hæddir, har tann ovara er 546 m2 .
Onnur verkætlanin innanfyri ein mánaða
Hetta er onnur stóra verkætlanin, sum J. &. K. Petersen hevur vunnið seinasta mánaðin.
1. September 2020 skrivaði felagið undir sáttmála við IRF um bygging av nýggjum tyrvingarplássi Úti í Nýggjheiðum í Kvívík, – henda verkætlanin er omanfyri 70 mió. kr.


text:
Um tað verður staðfest, at tólið ikki stendur til at bjarga, tá ið tað hevur verið til eftirlit, ber tað til at gera eitt vørubýti. Í slíkum føri taka vit skadda tólið inn og selja tær eitt tól av sama slagi, somu stødd og sama liti fyri serprís.
Umbýtingartólið verður útflýggjað uttan innpakking og tilhoyr og er annaðhvørt nýtt ella snøggað upp av nýggjum. Umbýtingartólið hevur galdandi reklamatión sammett við føroysku keypslógina ella handilstreytirnar fyri vinnurekandi, um keyparin er ein vinnurekandi fyritøka.
Tá ið tú letur skadda tólið inn, verður tað altíð aftursent til Apple, men áðrenn tú letur tað inn, mást tú minnast til at synkronisera tólið við iTunes/iCloud og sløkkja funkuna Find min [enhed].
Fyrivarni verður tikið fyri prentvillum, prísbroytingum og longdari veitingartíð av umbýtingarvøruni.
Vit skulu gera vart við, at tað ber ikki til at skifta ein skíggja, um skadda tólið hevur aðrar skaðar ella onnur brek, sum kunnu gera skaða á ein nýggjan skíggja. Somuleiðis ber ikki til at skifta ein skíggja, um tólið hevur aðrar skaðar ella onnur brek, ið kunnu minka um aðrar funkur í tólinum. Í slíkum føri fært tú eitt tilboð upp á eina heildarumvæling ella eina umbýting.
Vit nýta cookies á heimasíðuni til tess at minnast tínar stillingar og veita tær eina betri heimasíðu. Cookies eru lítlir tekstfílar, ið verða goymdir á tínari teldu, sum hava til endamáls at minnast teg aftur. Cookies eru ikki skaðiligar, men kunnu innihalda upplýsingar um teg.
Tú kanst velja at frásiga tær cookies, men hetta kann hava við sær, at heimasíðan ikki virkar, sum ætlað.
Neyðugar cookies
Neyðugar cookies skulu játtast, til tess at heimasíðan skal virka sum ætlað.
Sløkkir tú fyri hesum cookies, kunnu vit ikki goyma upplýsingar um tína vitjan. Hetta kann ávirka hentleikarnar á heimasíðuni.
Triðjaparts cookies
Heimasíðan nýtir Google Analytics til tess at samla hagtøl yvir vitjandi á heimasíðuni. Talan er einans um tekniskar dátur, sum ikki eyðmerkja teg sum persón.
Hesar cookies hjálpa okkum at betra síðuna við tíðini.
Vinaliga játta neyðugar cookies fyrst, áðrenn tú kanst goyma tínar stillingar!


text:
Magnus Powell nýggjur venjari hjá 07 Vestur
07 Vestur hava sett nýggjan høvuðsvenjara eftir at Heðin Askham er givin. Nýggi venjarin, svenski Magnus Powell, byrjar arbeiðið saman við fyrstaliðshópinum longu í hesi vikuni.
46-ára gamli sviin kemur til 07 Vestur úr Levanger, har hann mátti gevast eftir at felagið var komið í fíggjarligar trupulleikar eftir at korona legði fótbólin stillan í fjør.
"Serliga eru tað úrslitini við Levanger, sum ger hann til ein spennandi venjara fyri 07 Vestur," sigur Jón Nordendal, formaður í 07 Vestur, og heldur fram: "harafturat tiltalar tað okkum, at honum hevur eyðnast at menna ungar leikarar til bestu norsku deildina. Ætlanin er tískil eisini, at nýggi venjarin skal hava ein leiklut í at flyta ungdómsleikarar okkara úr U15 og U17 upp í vaksnamannafótbólt".
Magnus Powell hevur hópin av royndum sum leikari í bestu deildunum í Svøríki og Noregi, millum annað úr Ørebro, Lillestrøm og Lyn, umframt svenskum ungdómslandsliðum. Eftir at vera steðgaður sum leikari byrjaði hann á venjaraleiðini sum akademivenjari í Sundsvall og Lillestrøm. Sum høvuðsvenjari hevur hann verið hjá Egersund, Sandefjord og Levanger. Magnus er útbúgvin FIFA PRO-venjari.
Magnus Powell er sviið, men, sum eftirnavnið eisini avdúkar, hevur hann røtur úr Onglandi, haðani pápin kemur.


text:
Ummæli: Týskvøldið var Vágs Kirkja, sum júst hevur fylt 80 ár, karmur um eina konsert, ið var ein uppliving av teim heilt stóru. Tað var eisini meira ella minni væntandi, tá ein fekk at vita, hvør tað var, ið skuldi framføra hetta kvøld. Tað vóru Vágs Kirkja, Kirkjukórið Ljómur, ið eisini fyllir 80 ár, og Ruth Smith savnið, ið tóku stig til konsertina.
Tað var, sum tikið verður til, ikki ein og hvør, ið framførdi. Talan var um heimskenda floytuleikaran Michalu Petri, og føroyska guitarúrmælingin Ólav Jakobsen. So her var gott í væntu.
Jóannes Nolsøe legði fyri vegna stigtakararnar, og greiddi frá teim leikandi. Michala Petri hevur í hálvthundrað ár leikað á blokkfloytu og hevur í mong áratíggju verið roknað millum heimsins bestu floytuspælarar, - um ikki tann besta av øllum.
Í nógvum førum verður hon ítøkiliga nevnd at vera heimsins besti blokkfloytuleikari.
Ólavur Jakobsen og Michala Petri leiktu saman, og eisini hvør sær. Tey greiddu eisini frá, og gjørdi hetta tónleikin meira livandi og nærverandi.
Ólavur vísti sínar dygdir, og eittnú var sykkið eftir cubanskt tónaskald serliga hugtakandi, forteljandi og væl spælt.
Michala Petri spældi breitt úrval av síni skrá. Eittnú stuttligt at hoyra fólkalagið, ið er meinlíkt og/ella uppruni til lagið, ið vit kenna sum Omma Ludvík – og her fólksligt, men tó lyft á høgt tónleikaligt støði. Tónar eftir Sunleif Rasmussen fingu eisini pláss, og hugaligt og áhugavert, at Sunleif var til staðar og hegnisliga greiddi frá, hvussu hann hevði hugsað hetta floytustykkið.
Sum fráleið greiddi Michala Petri frá ymiskum, t.d. spæliháttinum, tá hon spældi nøkur stykki, har tónar komu ímillum, so hvørt sum stykkið leið, og tað harvið at enda ljóðaði, sum stóðu eini fimm ella seks floytuleikarar og spældu. Tí Petri spældi bæði frálíkt, skjótt og “rullandi” undirspæl, samstundis sum hon spældi melodirødd. Fantastiskt. Óivað hugsaðu fleiri, at tað er ófatuligt, at slíkt ber til!
Og helst hevur hugsanin eisini rakt onkran, at tað er ófatuligt, at t.d. lítla floytan kann ljóða so frálíkt. Petri hevði floytur í ymsum støddum, men felags var, at her stóð ein (heims)meistari í blokkfloytuleiki frammanfyri okkum. Og tað merktist.
Upplivingin í Vágs Kirkju var einastandandi. Bæði Jakobsen og Petri bergtóku, bæði saman og hvør sær. Fantastisk. Onki minni!
Ùtafturkomin skilti ein væl, at Michala Petri fleiri ferðir hevur verið nevnd heimsins besti blokkfloytileikari. Og ein fær hug at spæla sær, og benda: Góð, Petri, best!
Skuldi ein givið stjørnur, sum so vanligt er í ummælum nú, so hevði avgjørt full stjørnurøð verið givin úrmælingunum, ið framførdu í Vágs Kirkju 12. mars 2019.


text:
26 At hann mátti halga og
reinsa hana við tváanini av vatni
við orðinum,
27 At hann mátti seta hana fram
fyri seg sjálvan ein dýrdsom kirkja,
ei havandi blett, ella rukku, ella
nakran slíkan lut; men at hon
skuldi vera heilag og uttan lýti.
( Eph. 5:26—27 FKJ )
OG einglinum hjá kirkjuni í
Sar´-dis skriva; Hesar lutir
sigur hann sum hevur hinar sjey
Andar Guðs, og hinar sjey stjørnur;
Eg veit verk tíni, at tú hevurt
eitt navn at tú livirt, og ert deyður.
2 Ver árvakin, og styrk teir lutir
sum eru eftir, sum eru til reiðar
at doyggja: tí eg havi ikki funnið
verkini hjá tær fullkomin frammi
fyri Guði.
3 Minst til tessvegna hvussu
tú hevurt tikið ímóti og hoyrt,
og halt fast, og vend um. Um
tessvegna tú skalt ikki vaka, eg vil
koma á teg sum ein tjóvur, og tú
skalt ikki vita hvønn tíma eg vil
koma uppá teg.
4 Tú hevurt nøkur fá nøvn enntá
í Sar´-dis, sum hava ikki óreinkað
klæðir síni; og teir skulu ganga við
mær í hvítum: tí teir eru verdigir.
5 Hann sum yvirvinnur, hin
sami skal verða klæddur í hvítan
búnað; og eg vil ikki sletta út navn
hansara út úr lívsins bók, men
eg vil játta navn hansara frammi
fyri Faðir mínum, og frammi fyri
einglum hansara.
6 Hann sum hevur oyra, lat
hann hoyra hvat Andin sigur við
kirkjurnar.
( Opb. 3:1—6 FKJ )
(Sitatini eru úr fyrstu útgávu av FKJ N.T.)


text:
Oyggjaleikir 2005
XI (11.) Oyggjaleikirnir vórðu hildnir í Hetlandi 9. juli 2005 - 15. juli 2005. Hetland er minsta oyggjalandið, sum hevur verið vertur fyri Oyggjaleikunum.
Til tess at húsa teimum umleið 2400 luttakarunum vórðu tvær ferjur leigaðar at virka sum gistingarhús. Afturat teimum vóru 47 føroyskir bátar og skip, sum vóru komin til Hetlands í sambandi við Oyggjaleikirnar.
Stutt áðrenn Oyggjaleikirnir byrjaðu, t.e. 1. februar 2005 varð hetlendska flaggið viðurkent av skotsku skjaldramerkjamyndugleikunum.
Heiðursmerki[rætta | rætta wikitekst]
Ítróttargreinir[rætta | rætta wikitekst]
Ávisingar úteftir[rætta | rætta wikitekst]
- Hetland 2005 - Heimasíða Oyggjaleikanna í Hetlandi 2005
- Altjóða Oyggjaleikasambandið - Um Oyggjaleikirnar í Hetlandi 2005.


text:
Stropin er ein dagstovnur, ið byrjaði sítt virksemi í september 2012, fyri børn úr 0 til 6
ára aldur. Stovnurin liggur í einum náttúruríkum umhvørvi, har ið náttúran náttúrliga
setur sín dám á okkara gerandisdag. Vit hava framúr góðar umstøður bæði innan- og
uttandura, har áhugin og trivnaðurin hjá børnunum, eru okkara fremstu endamál.
Vit sóknast eftir:
Avloysarum, ið kunnu starvast skiftandi vaktir og møta við stutttíðar fyrivarni.
Avloysarum, ið kunnu arbeiða sjálvstøðugir, eru ja-ligir, duga at samstarva, taka ábyrgd
og duga at seta sær mál eins og at skapa ein spennandi og fjølbroyttan gerandisdag, har
barnið er í miðdeplinum.
Løn sambært sáttmála millum Føroya Pedagogfelag og Kommunala Arbeiðsgevarafelag
Føroya. Arbeiðstíðin er mánadag til fríggjadag kl. 07.15 – 17.00.
Skrivlig umsókn saman við prógvi og møguligum viðmæli/-um skal sendast til:
Stropin
Børkugøta 1, Kambsdalur
Fo-530 Fuglafjørður
ella stropin@fuglafjordur.fo
Nærri upplýsingar um starv kunnu fáast við at venda til Annu Joensen, leiðara, á telefon
238041, ella stropin@fuglafjordur.fo
Lýsing sum pdf


text:
Triði dagur
Aftur ein deiligur morgun at vakna upp til her niðri í Týsklandi.
Í dag eru bíbliutímarnir í stóra salinum (Main Hall) nakað øðrvísi enn vanligt. Nú í skrivandi løtu eru tað genturnar, sum hava felagsbíbliutíma, og kl 11.45 savnast so allir dreingirnir har inni. Tað er so mangt, sum rørir seg í unga sinninum, og ivaleyst er tað gott onkuntíð at kunna tala til gentur og dreingir fyri seg.
Men yvirskipaða evnið er enn sum áður “Faðir vár”. Og í dag eru vit komin til bønina: “Gev okkum í dag okkara dagliga breyð”. Her fer bæði í høllini og í liðandaktunum at verða tosað um, hvussu vit kunnu venda okkum til Gud dagliga við øllum, sum okkum tørvar.
Eftir døgurðan, sum er kl 13, hava tey so frí til kl 18. Eg var mær ein túr í sera hugnaliga miðbýnum her í Oldenburg í gjár seinnapartin, og “teenstreetararnir” settu veruliga dám á býin. Allastaðni, eg var, sá eg ungfólk við eyðkenda teenstreet hálsbandinum – og ikki tykkum at siga, føroyingarnir smæddust heldur ikki burtur í hesum hópinum 😊
Annars ber til at fara inná heimasíðuna: teenstreet.de, har er leinkja til livestreaming av tí, sum fer fram í Main Hall.
Skrivað Eyðun á Lakjuni


text:
Prísur
Fyri hvønn persón, tá ið tvey vaksin ferðast saman úr kr. 9.625,-
Fyri tvey vaksin og tvey børn (2-11 ár) úr kr. 25.495,-
Pakki
Hentleikar á hotellinum
Abora Buenaventura Hotel
Deiligt hotell við mongum hentleikum til alla familjuna. Hotellið liggur sentralt í Playa del Inglés og tætt við Kasbah sentrið, har fleiri matstovur, handlar og barrir eru at finna.
Hotellið hevur eitt stórt øki við fleiri svimji- og barnasvimjihyljum. Um veturin er í minsta lagið ein svimjihylur upphitaður.
Møguleiki er at gista við morgunmati, hálvari pensjón ella All Inclusive
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.


text:
Tann 16-02-1866 bleiv Tórshavnar kommuna, sum tann fyrsta føroyska kommunan, stovnað.
Tann 01-10-1873 blivu hesar kommunur upprættaðar, sum í høvuðsheitunum vóru tær somu, sum prestagjøldini:
Tá vóru sostatt einans 8 kommunur, men 3 ár seinni byrjaðu kommunurnar at fara sundur:
Í niðanfyri vísta yvirliti sæst tal av kommunum síðani 1866.
Í 1967 gjørdist talið av kommunum methøgt, nevniliga 51, tá Nes, Eysturoy gjørdist sjálvstøðug kommuna. Í 1977 fór talið av kommunum at minka, tá Kaldbak legði saman við Tórshavn. Størsta fallið í tali av kommunum var í 2005, tá talið fór úr 48 niður í 34 kommunur.
Umhvørvisstovan hevur gjørt eitt samvirkið (interaktivt) kommunukort, har til ber at síggja, hvussu kommunurnar broytast við tíðini – www.us.fo/kommunur
Tá tú opnar kortið, sær tað soleiðis út:
Tá tú velur gráa bjálkan, víðkast hann, og tíðarlinjan kemur fram:
Til ber eisini at vísa eitt tíðarskeið (frá/til), men tað gevur onga meining, tá kommunurnar skulu vísast.
Keldur:


text:
Tað kom dátt við, tá henda samgongan tók burtur stuðulin til Víkingaskipið í Hovi, sum var játtaður frammanundan. Men Júst Johannesen er kortini ikki fallin í fátt.
Abbin var bátabyggjari, sjálvur er hann timburmaður, men hann hevur í hyggju eisini at læra seg timburskipa-smíð. Og møguleikan fær hann, tí hann er verkætlanarleiðari í stóru víkingaskips-ætlanini í Hovi, har norska Gokstadskipið frá ár 890 verður endurmyndað í føroyskum timbur-hondum. Júst Johannesen hevur eitt stórt tal av áhugum, og framfýsnið er stórt. Har hendir nakað, tá Júst av Tvøroyri setur sær tað fyri.
Honum dámdi væl sjómannalívið, tó lívið lagaði seg soleiðis, at hann við hamara í hendi býtti høgu aldurnar út við høg hús. Í dag kenna vit best Júst Johannesen sum undangongumann, harav føroyska útgávan av Gokstadskipinum kannn vera ein lívsætlan. Í víkingatíð ráddi Hovgrímur í Hovi í fleiri oyggjum og heimstaður hjá víkingskipinum verður eisini Hov. Okkara gestur ætlar at fáa sær annað eftirnavn, og unnustan sigst vilja tað sama, men av eini aðrari grund enn hansara, ja, áhugavert er og tað er bara at lurta.
Gestastovan 6. september 2021 (tann seinasta av tíggju summar-prátsendingum 2021).


text:
Miguel de Cervantes
Miguel de Cervantes Saavedra (føddur 29. september 1547 i Alcalá de Henares, deyður 23. apríl 1616 í Madrid) var ein spanskur rithøvundur. Hann skrivaði bæði skaldsøgur, sjónleikir og yrkingar. Kendastur er hann fyri skaldsøguna Don Quijote (ella Don Quixote).
Áðrenn Cervantes gjørdist rithøvundur, luttók hann í tí kristnu armadaðini móti turkum og varð særdur í bardaganum við Lepanto. Eftir tað var hann trælur í fimm ár hjá maurarunum í Alger. Seinni arbeiddi hann sum matvøruhandilsmaður fyri tann spanska herskipaflotan og ferðaðist tí runt í Spania. Seinni gjørdist hann skattauppkrevjari og rithøvundur.
Miguel de Cervantes Saavedra varð føddur sum tað fjórða barnið av sjey í einari fátakari aðalfamilju í Alcalá de Henares. Foreldur hansara vóru Rodrigo de Cervantes (1509-1585), kirurgur, og Leonor de Cortinas (1520-1593).
Tann ungi Cervantes las gudfrøði á universitetunum í Salamanca og Madrid.


text:
HEILSUHJÁLPARI
Lær um røkt, stuðul og virksemi við støði í tørvi, lívssøgu og orku borgarans. Skift ímillum skúlagongd í Suðuroy og starvsvenjing kring landið. Varir 15 mánaðir. Arbeið í eldraøkinum o.a. Freist 1. novembur og 15. mars, byrjar í januar og august. Gevur atgongd til heilsurøktara. SØK INN. EITT ÁRA ARBEIÐSROYNDIR VIÐ RØKT, TAK STYTTA ÚTBÚGVING!
HEILSURØKTARI
Lær um likamliga/sálarliga sjúkrarøkt og umsorgan, við endurmenning, heilsufremjan og sjúkufyribyrging sum endamál. Skift ímillum skúlagongd í Suðuroy og starvsvenjing kring landið. Varir 22 mánaðir. Arbeið á sjúkrahúsi, í eldraøkinum og á øðrum heilsufakligum stovnum. Freist: 1. novembur, byrjar í mars. SØK INN.
NÁMSFRØÐIHJÁLPARI
Lær at arbeiða við uppgávum innan námsfrøði og umsorg, á dagstovna- skúla og almannaøkinum. Skift ímillum skúlagongd í Suðuroy og starvsvenjing kring landið. Varir 24 mánaðir. Byrjar í august hvørt ár. Freist 15. mars. SØK INN


text:
Tað var við stórum spenningi, at man fór út á Østerbro Stadion leygardagin. Tí hetta var ein søguligur dagur fyri Føroyar í frælsum ítróttarhøpi. Vit høvdu eitt umboð at renna fyri Føroyar í kappingini um norðurlandameistaraheitið í 10.000 metra renning. Og nógvir føroyingar vóru komnir at heppa. Fleiri føroyskir rennarar vóru í renniørindum í Keypmannhavn, og tað sást aftur kring breytina, sum var prýdd við nógvum Merkjum og Bragdafløggum.
Nógvir skjótir rennarar, góð rennilíkindi og góðar rammur. So skuldi verið klárt til eina góða kapping og eitt gott úrslit. Tað bleiv eisini runnið skjótt og væl. Ja so skjótt, at Bjørk og tvær estiskar kvinnur longu eftir fyrsta umfar máttu sleppa teimum fremstu. Fyrsta kilometurin rann Bjørk uppá 3.33 min, og hóast tað ljóðar skjótt í oyrunum hjá flestu føroyskum mannligum rennarum, var hetta tó ikki nóg mikið til at fylgja við. Tíðin á 2.000 metrum var 7.10 min og framvegis fylgdist Bjørk við tveimum estiskum eitt fitt petti aftan fyri tær fremstu, sum runnu við fullari ferð frá byrjan til enda.
Frá fyrsta feti varð spitarin trýstur í botn. Bjørk er í hvítum toppi og svørtum shortsum í miðjuni. (mynd: Kim Gudman)
Skjótt sást, at Bjørk ikki “hevði beinini” hendan dagin. Umfarstíðirnar tóku at versna og hon misti eisini tær estisku, so at hon kom at renna einsamøll. Tað var langt heim, og meginparturn av teininum snúði seg mest um at yvirliva. Skjóta byrjunnarferðin hevði fingið eina estiska og eina finska at gevast á hálvari leið, men Bjørk, sum var yngst av øllum, stríddist og stríddist við at halda ferðina so nøkulunda. Endaliga tíð hennara var kortini beint omanfyri 38 min, har hon fyri lítlum mánaði síðani setti nýtt føroyskt met við 36.58 min. Úrslitni vóru hesi:
Men hetta kundi tó ikki taka gleðina frá formanni FÍF’s, sum errin og við egnum eygum sá ein føroying kappast undir Merkinum. Bjørk sjálv var eitt sindur kedd ikki at liva upp til síni egnu mál, men tað er einki at ivast í, at hon fer leggja hetta aftur um seg, og koma nógv sterkari aftur. Og vónandi fara vit skjótt at eiga fleiri íðkarar, sum kunnu kappast á so høgum støði, at tað verður kapping um at sleppa við. ´
Við nýggju avtaluni millum hini norðurlondini, verða føroyingar umframt NM 10.000 m bodnir við til U23-meistaraheiti, NM-cross, og veterankappingar. Ein nýggjur, lítil heimur hevur latið seg upp fyri føroyingum, sum kann geva okkum nógvar nýggjar spennandi avbjóðingar.
B jørk Herup Olsen gjørdist fyrsti føroyingur í altjóða uppgávu fyri FÍF. (mynd: Kim Gudman)


text:
Steintór og Rakul Ró á listasavninum
Hugnaløta fyri alla familjuna verður á listasavninum á Sandi, hóskvøldið 3.desember kl. 19.30. við Rakul Ró og Steintór Rasmussen.
Tað eru jól. Vakrir dreymar. Lívið er ein dýrgripur. Tað kundi verið eg. Sig tað við orðum og myndum. Ella við gittara og sangi.
Steintór Rasmussen leggur fram sínar nýggjastu barnabøkur. Lokið verður sjálvandi tikið av Sangskríninum og Søgunáminum.
Og saman við Rakul Ró, fer kendi frændin at undirhalda við upplestri og jólaligum sangi.
Eisini verða stundir at steðga á við krimirøðina; Deyðin fer í bindiklubb, hjá sama høvunda.
Ókeypis atgongd og øll eru hjartaliga vælkomin!


text:
Fámjinstunnilin gerst nú veruleiki
Tað er at fegnast um, at Fámjinstunnilin nú loksins sær út til at gerast veruleiki.
Í morgin 9. september verður 1. viðgerð í Løgtinginum av: ”Uppskot til Løgtingslóg um Fámjinstunnil við tilhoyrandi vegum”.
Jørgen Niclasen, landsstýrismaður, hevur biðið løgtingið um 169 mió. kr. til at gera tunnil millum Øravík og Fámjin. Eftir uppskotinum verður tunnilin 1,2 km langur og 8,5 m breiður. Eisini skulu gerast vegir, 1 km í Øravík og 400 m í Fámjin.
Tunnilin skal vera liðugur í 2023 ella 2024.
Landsverk hevur fyri aðru ferð biðið fyritøkur um at søkja um undangóðkenning til at sleppa at bjóða upp á tunnilsarbeiðið - freistin í hesum umfarinum er ásett til 30. september.
Eins og aðrastaðnis í landinum hevur samferðslukervi stóran týdning fyri trivnað og menning í Suðuroynni.
Tunnilsverkætlanin til Fámjins kemur í tøkum tíma og fer vónandi at hava við sær, at bygdin kann knýtast tættari at hinum økjunum í Suðuroynni og gera dagligdagin lættari og tryggari fyri øll tey, sum ferðast í millum.
Sum tingmaður fyri Sambandsflokkin í Suðuroynni, hevur henda tunnilsverkætlanin sera stóran týdning, og eg fari at fylgja verkætlanini politiskt heilt á mál.
Nú er ljós fyri framman fyri Fámjinsbygd og tey, sum har búleikast.
Erhard Joensen
løgtingsmaður fyri Sambandsflokkin og formaður í løgtingsins fíggjarnevnd


text:
Um Akfør.fo
Akfør.fo sá dagsins ljós í apríl 2020, og var sett í verðina fyri at gera tað einfaldari fyri føroyingar at fáa eitt greitt yvirlit yvir føroyska brúktbilamarknaðin. Endamálið við Akfør.fo er tískil at savna allan brúktbila-marknaðin á einum stað. Heimasíðan hevur nógvar hentar funkur, ið gera tað skjótt og ómakaleyst at finna bilin, ið passar til júst tín tørv.
Trupulleikin hevur verið, at marknaðurin var ógvuliga uppdeildur, og torførur at fáa yvirlit yvir. Tú noyddist at leita á heimasíðum hjá ymsum bilasølum, bila-útleigarum, Rótikassanum og øðrum facebookbólkum, fyri at síggja hvat var til sølu.
Akfør.fo er ein ókeypis pallur fyri keyp og sølu av persónbilum, motorsúkklum, vøruvognum, lastbilum, tjaldbilum og øðrum akførum í Føroyum.


text:
BankNordik høvuðsstuðul hjá Tvøroyrar Fimleikafelag
Tvøroyrar Fimleikafelag og BankNordik hava skrivað undir avtalu, ið inniber, at BankNordik verður nýggjur høvuðsstuðul hjá Tvøroyrar Fimleikafelag. BankNordik verður sostatt við til at stuðla einum virknum felagi og fer at verða ein sjónligur partur av fimleikafelagnum.
Eydis Kjærbo, deildarleiðari hjá BankNordik á Tvøroyri, og Sára Olsen, forkvinna í Tvøroyrar Fimleikafelag, møttust í farnu viku at undirskriva høvuðsstuðulsavtaluna.
Nýggja høvuðsstuðulsavtalan fer ynskiliga at virka fyri betri møguleikum at menna allar íðkarar, limir og venjarar í felagnum.
Tvøroyrar Fimleikafelag bjóðar eitt dygdargott tilboð til fólk í øllum aldri á allari Suðuroynni, har dentur verður lagdur á at bøta um heilsuna og at menna førleikarnar hjá tí einstaka. Tí eru vit í BankNordik sera fegin um nýggja samstarvið.


text:
Offset Rættvendar offsetplátur fáa lit sum verður yvirførdur á ein gummidúk, sum so yvirførir prentið á pappírið – Offset stavar frá litografi – prenting við hjálp av blankpoleraðum steinum
Opasitet Gjøgnumskygni. 100% merkir, at tú ikki sært ígjøgnum pappírið
Ordinær Grundformurin á eini skrift
Óstrokið pappír Pappír sum ikki er strokið
Paginering Síðutøl
Pantone PMS – Pantone Matching System er mest útbreidda litsystemið til staffagelitir – við hjálp av nøkrum grundlitum, kann man blanda seg fram til næstan allar litir
Paperback Umslagsbók
Partiel Lakk Sí Lakk
PDF Portable Document Format – ein fíl sum allar teldur kunnu lesa. Hon verður brúkt at senda lágupployst til rættlestur til kunda og eisini sum ein prentklár háupployst til útskjóting
Perfecting Sí skøn og videretryk
Perforering Smá hol verða gjørd í pappírið, so man kann skræða tað beint. Hetta kann bæði gerast við hjóli ella perforer linjum – sera tunnar perforeringar kallast mikro-perf.
Pica Amerikanskir typografar brúka pica. 1 pica er 4,218 mm og 12 points. 1 points (punkt) er 0,35136 mm. Pica punktið er 7° minni enn didotpunktið
PMS Sí Pantone
PPI Pixel per inch – sí dpi. PPI verður nýtt til skerm, DPI til prent
Preg Ein hann og hon klisje, brúkt í cylindaranum, sum gevur prentlutinum t.d. eitt framhevjað búmerkið, so tað stendur burtur úr pappírinum
Prentark Støddin á tí arkinum, sum prentað verður í prentmaskinuni. T.d. verður tosað um 16 síðurs prentark
Prentgreiðslan Okkara Delano Webapproval, ið hevur fingið navnið PrentGreiðslan
Prima Merkir fyrsta síða á prentarkinum, tað er síðan við lægsta síðutali, tá verða tvær plátur nýttar til hvørt prentarkið
Print on Demand POD. Digitalprent. Framleiðsla frá einum eintak til nøkur hundrað eintøk.


text:
Í einum fittum, lítlum, reyðum húsum á gomlu kaiini í Nólsoy var tað, at gimburlombini einaferð róku kafé. Uttanfyri var ein fitt, lítil sauna, og beint við hurðina lógu eitthjólaðu súkklurnar ofta og sløddust; ein trillibøra stóð altíð í túninum og “ólavsøkuperurnar”, ja, tær hingu uppi alt árið - lívið var ein long, sprellandi veitsla - og gimburlombini vóru vertirnir.
Søgan um kaféina, Gimburlombini, er ein kókibók, men samstundis eisini ein løtumynd av teirri oynni, sum var karmur um hana. Søgan er um grillaðar otupitsur. Hon er um at gráta, meðan tú skert leyk. Hon er um heimagjørdan súrróma. Um óendaliga nógvar vaflur. Um rubinreyðar rabarbudrammar; og so er søgan eisini um tær nógvu brúsandi og gleðifyltu löturnar; eldhugan, láturin, matgleðina, eymleikan og kærleikan.
Á várið 2019 fingu Gimburlombini í Nólsoy eina Emblu fyri besta Norðurlendska matferðamálið. Hendan bókin er tí eisini ein ferðafrásøgn til tykkara, ið ikki náddu at vitja kaféina í Nólsoy, áðrenn vit so brádliga stongdu.


text:
- Publiceret den 24 mai 2011
- Víst: 15884
Heimasíðan - bygdin.fo - er ætlað øllum, ið hava áhuga í at fylgja við gerandislívinum við Gjógv. Í myndasavninum ber til - mánað fyri mánað - at síggja ein part av tí, ið fer fram í bygdini. So við og við gerst hesin parturin av heimasíðuni ein varðveitandi partur av persónum og virksemi.
Øll staðanøvnini við Gjógv eru skrásett, staðfest, umrødd og avmyndað, og er hetta sostatt ein berandi partur av síðuni. Innmarkin er ikki teldutøk enn, men gongd er í málinum, sum er ógvuliga tíðarkrevjandi - og spennandi.
Allir hagapartarnir eru umrøddir og dagførdir (við myndum). Gjómaður eigur sítt sjálvsagda pláss, og Gjáarnýtt er eisini á skránni, tá høvið býðst.
Tað allar nýggjasta er tað, at nú hava vit gjørt eitt átak, ið vit kalla "Gakk lív í staðanøvnini". Vit fara nú at leggja nakrar góðar gongutúrar gjøgnum hagarnar til nøkur ávís støð. Túrarnir vera at síggja her á síðuni - við myndum og frágreiðingum av teimum staðanøvnum, ið liggja fram við hvørjum einstøkum túri, soleiðis at tann gangandi kann kunna seg um tað ávísa økið, áðrenn farið verður til gongu. Við GPSara ber sjálvsagt eisini til neyvt at fylgja tí ávísa túrinum.


text:
Heimasíðan hjá Koda fekk her fyri nýtt snið. Síðan er gjørd við tablets og smartphones í huga, og nýggja sniðið skal gera tað lættari hjá okkara nógvu vitjandi, at finna leið í online universinum hjá Koda.
Koda hevur her fyri fingið nýggja heimasíðu í einum meira einføldum og brúkaravinarligum sniði, sum er gjørt til tablets og smartphones.
Bæði limir og kundar hava roynt nýggju síðuna, men vit royna støðugt at betra talgildu tænastu okkara. So um tú hevur viðmerkingar til okkara nýggju síðu, ert tú vælkomin at senda okkum ein teldupost á info@koda.dk.
Vit vóna, at tit gerast eins glað fyri okkara nýggju heimasíðu, ið vit eru.
Mit Koda fær eisini nýtt snið
Nýggja sniðið er í fyrstu syftu sett í verk á koda.dk, sum er tann meira almenni parturin av online universinum hjá Koda, umframt at hýsa kundasjálvgreiðsluni. Mit Koda, sum er onlineloysnin til limirnar, verður eisini dagførd í næstum og tá verður nýggja sniðið eisini ført inn har.
Tað er Friction, ið hava sniðgivið koda.dk, og tað er Johan Rosenmunthe, ið hevur tikið nýggu forsíðumyndina.


text:
Heilsuhjálpari
Innihald og tíðarskeið
Tú lærir um røkt, umsorg og stuðul til dagligt virksemi, við støði í tørvi, orku og lívssøgu borgarans. Tú arbeiðir á ellisheimi, sambýli, í egnum heimi borgarans ella á øðrum heilsufakligum øki, sum t.d. stuðul í Almannaverkinum. Í Námskipanini finnur tú fleiri upplýsingar um útbúgvingina.
Longd 15 mánaðar íalt. Tú ert 2 tíðarskeið í skúla í Suðuroy,
og 2 tíðarskeið í starvsvenjing kring landið.
Byrjar tvær ferðir árliga, í januar og í august.
Freistir at søkja eru 1. novembur og 15. mars.
Upptøkukrøv
Til heilsuhjálpara krevst 9. flokkur + eitt ára starvsroyndir, ella 10. flokksprógv.
Tað er ikki eitt krav at tað er arbeiðsroyndir innan fyri røkt. Allar arbeiðsroyndir kunnu nýtast. Arbeiðsroyndir skulu váttast av arbeiðsgevara og sendast við umsóknini.
Gevur atgongd til heilsurøktaraútbúgvingina.
Nógvar arbeiðsroyndir
Frítøka fyri eina starvsvenjing
Les um hvar fyrrverandi næmingar arbeiða
Tíðarætlan
Tíðarætlan fyri útbúgvingarnar
Lærugreinar
Yrkislærugreinar
Leiklutur hjálparans
Møtið við borgaran
Røkt
Endurmenning
Almennar lærugreinar
Danskt D
Enskt C
Føroyskt C
Náttúrulæra D
Vallærugreinar
Starvsvenjingarpláss
Heilsuhjálparanæmingar eru í starvsvenjing 2 ferðir á 12 vikur hvør.
Starvsvenjingarplássini eru í heimatænastuni og á ellis- og røktarheimum og í eldrasambýlum runt landið.
Meting í skúlatíðarskeiðunum
Tá eitt skúlatíðarskeið endar, er ein innanhýsis roynd og talmet verða givin fyri hvørja lærugrein sær.
Meting í starvsvenjingini
Starvsvenjingin hevur ávís mál, ið skulu standast við endan av tíðarskeiðnum. Næmingurin fær vegleiðing undir starvsvenjingini og skal til 3 samrøður í hvørjari starvsvenjing. Vegleiðarin útfyllir eina støðismeting, ið vísir støðið hjá næminginum.
Próvtøkur
Til seinast í útbúgvingini liggja próvtøkur. Heilsuhjálparanæmingar skulu upp til próvtøku 2 ferðir:
Tvørgreinalig uppgáva, ið er skrivað í bólkum, og einari lærugrein har trekt verður millum yrkislærugrein og almenna lærugrein.
Mentamálaráðið trekkir út lærugreinarnar.
Arbeiðspláss
Eftir lokna útbúgving er arbeiðsøki í høvuðsheitinum innan Nærverkið t.d.:
- Heimatænastan
- Ellis- og røktarheim
- Sambýlir
- Stuðulstænastan
Víðari lesnaður
Sum útbúgvin heilsuhjálpari, kanst tú útbúgva teg víðari til heilsurøktara.
Starvið sum heilsuhjálpari


text:
Í bilinum
Tann verkliga royndin í bilinum er týdningarmest; men hollur ástøðiligur kunnleiki er eisini neyðugur, og má tí roynd verða í honum eisini.
Í teirri verkligu royndini skal tú vísa, at tú er førur fyri at koyra bilin á tryggan hátt í øllum vanligum ferðsluviðurskiftum, har royndin verður hildin.
Royndin varir vanliga umleið 45 min. Tú skal koyra eftir teimum ávísingum, maðurin frá Akstovuni gevur. Hesar skulu vera givnar í so góðari tíð, at tú fær tíð at fata og skilja tær og náa at umráða teg og gera tað ávísta. Royndin verður mett sum ein heild, soleiðis at einstakir smærri skeivleikar ikki av sær sjálvum gera, at royndin ikki verður staðin.
Tú verður kunnaður um úrslitið av koyringini beinanvegin. Tey sum ikki standa royndina, fáa at vita, hvørjir skeivleikar ella manglar vóru orsøk til úrslitið.


text:
LÆRLINGAR INNAN HÁRFRÍÐKAN STAÐIÐ SVEINAROYND24. februar 2021
Týsdagin 24. februar 2021, stóðu hesir lærlingar innan hárfríðkan sveinaroyndina á Glasi. Sveinaroyndin hevur verið yvir tveir dagar, har lærlingarnir hava verið ígjøgnum 10 ymiskar lærugreinar innan fakið hárfríðkan. Seinasta lærugreinin var Frisering. Á myndini síggjast tær saman við modellunum sum tær hava fríðkað til próvtøkuna.
Tær sum hava staðið sveinaroyndini innan hárfríðkan eru hesar.
Emilia Marnadóttir Zachariassen sum hevur staðið í læru hjá Vera Klipt
Eyðhild S. Holm sum hevur staðið í læru hjá Salong Júniik
Maria Sørensen sum hevur staðið í læru hjá Salong Una
Rebekka Ósá Petersen sum hevur staðið í læru hjá Køtlum Hárfríðkan
Rósa Erlingsdóttir Petersen sum hevur staðið í læru hjá Euphoria Salong
Sóley Witt Falkvard sum hevur staðið í læru hjá Salong Annika
Vit ynskja teimum hjartaliga til lukku við sveinaroyndini.
Á myndunum niðanfyri síggjast nýggju sveinarnir, sveinarnir við teirra modellum og so eisini lærumeistararnir, sum hava haft nýggju sveinarnar í læru.


text:
Ársins Vitanarfróðu 2019/20 - Kapping fyri skúlaflokkar
Granskingarráðið og Nám skipa á triðja sinni fyri kapping við íblástri frá Nysgjerrigper kappingini í Noregi. Vit nevna kappingina Ársins Vitanarfróðu. Tað er Vitanarfróði ella Vitanarfróða á myndini omanfyri, alt eftir, um tú heldur, at hetta er ein drongur ella genta. Kappingin verður neyvari lýst niðanfyri.
Kappingin Ársins Vitanarfróðu
Vit bjóða øllum næmingum at vera við í granskarakappingini Ársins Vitanarfróðu. Hava tit hug at vera við, mugu tit byrja at granska nú! Freistin at senda tilfar inn til kappingina er 28.02.2020. Tilfarið skal sendast inn við telduposti til gransking@gransking.fo
Soleiðis gera tit
Tit mugu arbeiða saman sum flokkur ella í minsta lagi 5 næmingar. Tit kunnu granska okkurt, sum undrar tykkum. Nýtið arbeiðsháttin hjá Vitanarfróða og Vitanarfróðu. Skrivið eina frágreiðing um tykkara gransking og sendið okkum hana.
Tit kunnu granska tað, tit hava hug til og í øllum fakum.
Leistur til frágreiðingina
Tit mugu nýta hetta skjalið til frágreiðingina. Ein lærari má standa á sum kontaktfólk. Minnist til at fylla allar teigarnar út. Tit eru vælkomin at seta nógvar myndir inn í frágreiðingina, har tit halda tað vera hóskandi.
Tað er einki beinleiðis mark fyri, hvussu long frágreiðingin kann vera, men tað er týdningarmikið, at øll stigini í arbeiðsgongdini verða lýst. Sí hvussu Vitanarfróði og Vitanarfróða arbeiða her
Meting av frágreiðingum
Tað eru ein fólkaskúlalærari, ein granskari, eitt umboð fyri Nám og eitt umboð fyri Granskingarráðið, sum fara at lesa allar frágreiðingarnar og at meta um, hvør vinnur.
Vinningar
Allir flokkar, sum luttaka, fáa prógv fyri, at teir hava verið við.
Flokkurin, sum vinnur kappingina, fær virðisløn á 5000 kr., heiðurin at nevna seg Ársins Vitanarfróðu og ein túr í náttúruna við tveimum granskarum at síggja okkurt forvitnisligt. Harafturat verður ein lærari hjá vinnandi flokkinum boðin við á Nysgjerrigper-konferansen 2020 í Oslo saman við einum umboði úr Námi. Nám rindar fyri ferðina og vistarhald.
Vinnarin verður kunngjørdur í apríl 2020 á almennum tiltaki.
Íblástur frá Nysgjerrigper
Ársins Vitanarfróðu er skipað eftir leisti hjá Nysgjerrigper í Noregi. Vit hava gjørt skipanina einfaldari og lagað hana til føroysk viðurskifti. Tørvar tykkum íblástur, ber væl til at fáa tað á síðuni hjá Nysgjerrigper her
Nýtsla av tilfari
Vit tilskila okkum rætt at leggja innkomna tilfarið frá kappingini út á heimasíðu okkara og nýta tað í arbeiðinum annars. Tí biðja vit tykkum vátta í frágreiðingini, at tit geva loyvi til tess.
Tað kann t.d. vera, at vit skriva, hvussu nógvir flokkar hava verið við í kappingini og vísa myndir av flokkinum ella onkra mynd, sum tit hava sett í frágreiðingina. Tað kann eisini vera, at vit fortelja um spurdómarnar ella um onkur av úrslitunum. Tað kann eisini vera annað, sum vit halda er kul ella stuttligt at fortelja. Vit kunnu gera hetta ymsastaðni, t.d. á gransking.fo, á facebooksíðu okkara, í Vísindavøkublaðnum ella í útvarpinum. Tað merkir eisini, at onnur kunnu koma at brúka tilfarið, t.d. fjølmiðlar og aðrir næmingar.
Vit lova, at vit ongantíð fara at nýta hetta tilfarið á nakran neiligan hátt.
Til lærarar
Vegleiðing til lærarar er (á norskum) her


text:
Kristnilív heima: Hvussu tillaga kirkjur og samkomur í Føroyum seg í sambandi við COVID-19 farsóttina
Verkætlanarleiðari Jan Jensen
Stutt lýsing Henda verkætlan hyggur at, hvussu kirkjur og samkomur í Føroyum hava tillaga seg ta tíðina, har COVID 19 farsóttin hevur herjað á. Í høvuðsheitum sæst hetta aftur á tveimum punktum: fyrst, tann mátin sum boðskapurin kemur út (t.d. gjøgnum digitalar miðlar), og næst, hvussu farsóttin hevur givið limum í kirkjum og samkomum møguleika at umhugsa, hvat teirra lutur er í tí kirkju ella samkomu tey hoyra til.
Tíðarskeið 01.05.2020 - 31.07.2020 (Verkætlan lokin)
Toymi Søgu- og Samfelagsdeildin, Fróðskaparsetrið.
Stuðlar COVID-19 átakið hjá Granskingarráðnum
Samband jj480@cam.ac.uk
Útgávur Fyribilsúrslit 15. juli 2020 her
Javnlíkamett grein: Udbruddet af COVID 19 og udvikling af kristen praksis på Færøerne. Religion i Danmark. 2021
Les meira


text:
Kappríðingarárið endaði í gjár við einum brakið av einari kapping í Marknagili. Gott veður, met nógv ross og gott lag eyðkendi kappingina. Tað vóru eisini nøkur óvæntað úrslit og sera tætt við at metið í 100 mtr. Skeið var tikið.
Kappingin byrjaði við Tølt, her eyðnaðist tað ungu evnaríku Silju G. Eystberg at vinna á teimum meira garvaðu Johannessen brøðrunum. Silja G. Eystberg og Tango vunnu við tíðini 11:60, Regin Johannessen á Brynjar gjørdist nummar tvey við tíðini 11:80 og Bárður Johannessen á Stráki nummar trý við 12:81. Brynjar og Regin Johannessen vunnu FM í Tølt.
Skeiðkappingin var sera áhugaverd, mest tí at Kór við Beintu P. Debes á baki hevur gjørt sera stór framstig hetta kappingarárið. Tey hava vant nógv og miðvíst og vóru á degnum bara 0:02 sekund frá at sláa metið í skeið 100 mtr. Metið er 8:00 og Kór og Beinta P. Debes vunnu á degnum við 8:02. Sera spell at tey ikki kundi krúna sigurin á degnum og FM heitið ið eisini var vunnið, við einum føroyskum metið. Beinta P. Debes fylti enntá sama dagin, so stórur dagur hjá ungu argjareiðkvinnuni. Bárður Johannessen og Syrpa gjørdist nummar tvey á degnum við tíðini 9:03, eisini ein sera góð tíð. Nummar trý gjørdist Orka við Ranju Halsdóttir Djurhuus.
Travkappingina vunnu Klettur og Mogens Wraae Olsen, nummar tvey var Freyr við Biritu Lútzen og nummar trý føroyska ryssan Skessa við Siri S. Joensen. Freyr og Birita Lútzen vunnu føroyameistaraheitið í Trav 250 mtr. Tvíspor ll flokk á degnum vann Sirkill við Halli Hansen.
Kappingin í Tvíspor ung var sera jøvn undan kappingina í gjár, bara eitt stig var á muni millum føroyameistaran frá í fjør, Silfu, við Ásu Bárðardóttir og Freyr við Birnu Jóanesarson. Hetta merkti at tann ið var kvikari á degnum vann FM. Sjálvt um riðilin var javnur, átti Freyr tó munin, hann og Birna vunnu við tíðini 17:21 og gjørdist sostatt føroyameistarir. Silfá kom á mál við tíðini 17:60 og gjørdist nummar tvey. Tindur og Ranja Halsdóttir Djurhuus gjørdist nummar trý.
FM kappingin í Tvíspor vaksin, var so gott sum avgjørd frammanundan kappingina í gjár, men reiðfólkini leggja altíð nógva orku í at vinna hvørja kapping og soleiðis var eisini hesuferð. Úrslitið tók helst eisini tey flestu kønu á bólið, tí tað gjørdist Bragi av Eiði við Jónu Ólavsdóttir á baki í vann kappingina, tey hava onga kapping vunnið fyrr í ár, men hesaferð gjørdi tey bart og vunnu rímiliga trygt við tíðini 34:18 um teir 500 mtr. Nummar tvey gjørdist Marengo og Hallur Hansen, hetta var eisini heldur óvæntað. Nummar trý gjørdist nýggji føroyameistarin Ronja við Zacharias R. Jacobsen.
Øll úrslitini síggjast á leinkju: http://kappingar.ross.fo/PublicResults.aspx?tID=1bf78118-b461-4939-a1ed-4c33279f481f


text:
Symfoniorkerstur-konsert í SALT
- Dagur:
- Hósdag 21. oktober 2021 20:00-21:30
- Staður:
- SALT
KEYP
Amatør Symfonikerne í samstarvi við Føroya Symfoniorkestur
Danska orkestrið ”Amatør Symfonikerne” vitjar í Føroyum í døgunum 18. – 23. oktober.
Orkestrið fer at spæla tvær stórar konsertir í ávikavist Norðurlandahúsinum, í SALT á Tvøroyri, og í Christianskirkjuni í Klaksvík spæla tónleikararnir eina matiné-konsert.
Ferðin er fingin í lag í samstarvi við Føroya Symfoniorkestur, og nakrir føroyskir tónleikarir fara eisini at spæla saman við danska orkestrinum, sum á konsertferðini verður stjórna av Bernhardi Wilkinson
Skrá
Richard Wagner; Ouverturan til operuna “Die Meistersinger von Nürnberg”
Alexander Arutiunian; Trompetkonsert í As Dur. Solistur: Ernst D. Remmel
Steðgur
Carl Nielsen: 3. symfoni "Espansiva", Dirigentur: Bernhardur Wilkinson
Solistur: Ernst D. Remmel
Deil tiltakið
Fyriskipari
SALT
Drelnes 22
827 Øravík
213013
[email protected]
salt.fo


text:
Tá ið eg, nú ein dagin, kom aftur til Føroya og stóð á rampuni á flogvøllinum, kendist luftin so óvanliga frísk og klár.
Komin til hús, fór eg at lesa bløðini. Sá beinanvegin eina grein, um at Astrup var farin úr nevndini í Eik. Roknaði við, at Astrup var givin vegna aldur. Nakað, sum átti at verið hent fyri fleiri árum síðan.
Eftir góðum etiskum og moralskum reglum, ”Corporate Governance”, so átti Astrup, sum fyrrverandi stjóri, ongantíð at verðið valdur í nevndina hjá Eik.
Las víðari og kom fram til, at Astrup var givin, tí hann var ósamdur um skattauppgerðina hjá Eik. Hann metir, at Eik hevur ikki rætt til ein frádrátt, sum teir hava fingið frá Taks. Hvakk við – er hetta sami Astrup, ið eg kenni frá fyrr av? Setti meg at hugsa eina løtu, um henda nýggja “moralens vogter”. Tók ein blýant og fór at skriva niður nakrar hendingar, ið komu mær til hugs, í samband við Astrup. Ikki gekk long tíð, so var blaðið, ið skriva var á, fult. Lítið, fyri ikki at siga einki, sást til moral í niðurskrivaðu linjunum. Skal eftirfylgjandi nevna fýra av hendingunum, ið komu mær í huga hesa løtu. (Skattamálið hjá Eik, er hesum skrivi óviðkomandi).
Nú nógv verður tosa um marknaðir, marknaðaratgongd og virðisvøkstur – kom eg at hugsa um Faroe Seafood Grimsby.
Undir kreppuni fyrst í 1990-árunum, var Faroe Seafood í stórum trupulleikum. Ein umskipan var í gongd, men túrurin var ikki komin til deildina í Grimsby. Men tá var tað sum í sanginum hjá Kim Larsen ”midt om natten”, møguliga í Middelfart, tá tekur Astrup og selur virkið, Faroe Seafood Grimsby, til táverandi nevndarformenn í ávikavist Føroya Banka og í Faroe Seafood. Ein almennur banki ger ein klokkukláran insidera-handil. Sama uppskrift sum hjá olegarkunum í Russlandi. ”Utroligt!” Føroysk virðisskapan í Bretlandi bleiv søga eftir einari nátt. Moralur – eingin.
Faroe Seafood var í 2010 (meðan eg sjálvur var stjóri), í stórum trupulleikum. Tó var ein loysn fyri framman – millum høvuðskreditorarnar, Eik og gamla Kaupthing. Men sama vikuskiftið, sum loysnin skuldi staðfestast, fór Eik á húsagang. Astrup kom heim, til at verða stjóri í Eik.
Kann verða, at hann hugsaði, at nú var ”gengældelsens time” komin – eftir at Faroe Seafood nøkur ár frammanundan hevði skift bankasamband frá Føroya Banka, har Astrup tá var stjóri, til Kaupthing. Eg veit, at Astrup fundaðist við nevndarformannin í Faroe Seafood, Inga Højgaard. Hvat teir fundaðust um, veit eg av góðum grundum ikki, tí eg hevði ongan fund við Astrup um Faroe Seafood, hóast eg bað um fund við hann, um hetta málið.
Tann 3. desember 2010 steðgaði Eik/Astrup rakstrarkredittinum hjá Faroe Seafood, og felagið fór á húsagang. Tá ið Faroe Seafood fór á húsagang, var støðan rímiliga einføld. Har vóru næstan eingir vanligir kreditorar. Øll lønarkrøv vóru ajour og allar vanligar rokningar goldnar. Um nakar vilji var hjá bankasambondunum, at finna eina loysn, so var hetta lutfalsliga einfalt.
Eik valdi Inga Højgaard, nevndarformannin í Faroe Seafood, til bústjóra. Hetta forkláraði eina undarliga støðu, ið vit høvdu upplivað áðrenn húsagangin. Nevniliga at nevndarformaðurin boðaði frá, at hann fór einki aktivt at gera, fyri at Faroe Seafood kundi fáa eina loysn. Helt annars, at fremsta uppgáva hjá einum nevndarformanni var at arbeiða fyri felagsins besta.
Sigast má, at valið av bústjóra kom sera óvart á. Sum nevndarformaður var Ingi Højgaard inhabilur at verða bústjóri eftir konkurslógini §238. Til tann, ið hevur áhuga, sí úrskurð frá Eystara Landsrætti, UfR 2002 233. Harafturat starvaðist Ingi Højgaard hjá tí advokatefelag, ið hevði havt øll málini, ið eg kann minnast, hjá Faroe Seafood/United Seafood (við undantak av einum). Moralur – eingin.
Tað verður tosað nógv um virðisvøkstur í uppsjóvarvinnuni. Eik átti, saman við feløgum hjá uppisjóvarvinnuni í Gøtu og í Fuglafirði, uppsjóvarvirkið í Kollafirði.
Hetta virkið kláraði seg ikki fíggjarliga. Møguliga tí at vinnuligu eigararnir landaðu ov lítið til virkið. Haldi, at vinnuligu eigararnir høvdu ta niðurstøðu, at eingin makrelur var í føroyskum sjógvi. Ná, men líkamikið – virkið í Kollafirði fór á húsagang og endaði hjá Eik. Hetta hendi, áðrenn Føroyar uppsøgdu makrelavtaluna. Eik gjørdi síðan eina leiguavtalu við Hanus Hansen og hollendarar um virkið. Henda avtala var galdandi, tá ið Eik fór á húsagang.
Tá ið Føroyar uppsøgdu makrelavtaluna – og føroyingar eftir tað høvdu fiskað stórar nøgdir av makreli í føroyskum sjógvi – ja, tá visti hvørt mansbarn, at tað var nógvur uppsjóvarfiskur í føroyskum øki. Sjálvt reiðaríini í uppsjóvarvinnuni noyddust tá at koma til bekennilsi. Virðini vóru øgilig. Men henda støðan tóktist als ikki at rína við Astrup. Um aldurin hjá Astrup hevur havt við sær, at hann ikki fekk við, hvat ið gekk fyri seg, veit eg ikki. Tí uttan at blunka tók Astrup og seldi (gav) hollendarum virkið í Kollafirði. Moralur – eingin.
Tá ið Faroe Seafood fór á húsagang í 2010, hevði EIK eitt lán í skipunum hjá Faroe Fish II (fyrr Beta). Tað lánið var triði veðrættur á góðar 21 mill kr í skipunum Róki og Lerki. Móðurfelagið veðhelt fyri hesum láni. Hesi skip vóru lutfalsliga nýggj. Tá ið skipini vórðu keypt, var endamálið at royna at fiska øðrvísi enn tað vanliga. Av tí sama hava hesi skipini nógv størst togmegi í tí føroyska botnfiskaflotanum – og eru sostatt eisini best egnað til at trola eftir uppisjóðarfiski.
Áðrenn bústjórarnir fóru undir at selja aktivini, tók Astrup og seldi hetta lánið til Varðan fyri umleið 5 milliónir krónur. Haldi, at Astrup hevur verið minst ein túr við Finni Fríða, ið Varðin eigur. Hetta er mær kunnugt einasta lán uppá skip í botnfiskaflotanum, ið kunnu fiska makrel (tey bestu), sum ein banki hevur mist pengar uppá. Astrup setti sama húsagang, sum hann sjálvur hevði kravt, úr gildi; og soleiðis gav hann útvaldum keyparunum ein fyrimun uppá 16-17 mill. kr. til at keypa skipini eftir Faroe Seafood. Varðin seldi síðan hetta lán aftur fyri góðar 21 mill kr. (full upphædd) til eitt samtak við Varðanum og Framherja/Samherja (sí sendingina um EIK, og m.a. Eystfallsker, har Astrup luttekur).
Tað nyttar lítið at fýlast at oligarkum um dagin, fyri síðan at skapa teir um náttina. Moralur – eingin.
Við handlum sum seinastu dømini vísa á so er einki at siga til, at nógvir pengar blivu mistir uppá EIK.
Tað má verða upp til hvønn einstakan at meta um, hví Astrup handlaði, sum hann gjørdi. Var tað Nepotisma? Presenilitetur? Vánaligt bankahandverk? Kanska visti hann ikki betur? Ella okkurt annað?
Hvør veit – kanska er Astrup nú eitt gott dømi um tað gamla danska orðatakið, sum sigur, at ”da fanden blev gammel, gik han i kloster”.
Fari at enda at ynskja Astrup við familju alt tað besta framyvir og vóni – nú moralurin er í hásæti – at tað fer at eydnast honum at fáa rætt í, um ikki annað, onkrari av teimum sakum, ið hann hevur koyrandi.
Vinarliga
Meinhard Jacobsen
P.S.
Nú vil onkur freistast til at siga: ”Tú ert argur, tí hann koyrdi tykkum á húsagang.” Til tað vil eg siga: Ja, eitt sindur argur, men sera harmur um øll okkara dugnaligu starvsfólk á Faroe Seafood, sum upp undir jól 2010 blivu rakt av einum húsagangi, ið eftir mínari bestu sannføring var púra óneyðugur.